4 tahun sorok kisah cinta, Harris Anuar kini suami orang
Oleh HARYATI KARIM

12 Jun 2022, 1:30 pm
PETALING JAYA – Selepas empat tahun menyulam cinta dalam diam, pelakon Harris Anuar akhirnya bergelar suami kepada pelakon serta model Asha Merican pada majlis pernikahan yang berlangsung pada petang semalam.
Dalam majlis tersebut, Harris atau nama sebenarnya Mohammad Harris Shahrul Anuar dan Asha selamat disatukan hanya dengan sekali lafaz.
Harris juga memberi mas kahwin sebanyak RM1,000 kepada Asha dalam majlis pernikahan yang dihadiri oleh kedua-dua pihak keluarga dan beberapa teman rapat Harris antaranya aktor popular Hun Haqeem.
Menerusi video yang dimuat naik dalam Instagramnya, Harris kelihatan sebak saat dicium oleh ibunya yang juga seorang usahawan terkenal, Zaiton Hassan atau Kak Ton sejurus selesai majlis akad nikah.
Dalam sekeping gambar perkahwinan yang dimuat naik dalam Instagramnya, Harris mendedahkan tentang hubungan mereka.
“Selepas empat tahun bercinta dalam diam. Assalamualaikum isteriku Asha,” tulis Harris.

Harris yang merupakan pemenang tempat ketiga pertandingan Hero Remaja 2017/2018 sempat berkongsi tentang perjalanan percintaannya menerusi klip video pra perkahwinan dengan kapsyen, After 4 Years.
Sebelum majlis perkahwinannya, Harris dan Asha langsung tidak pernah berkongsi tentang kisah peribadi mereka kepada umum.
Meskipun berita perkahwinan mereka agak mengejutkan, namun Harris dan Asha dihujani ucapan tahniah daripada peminat dan rakan-rakan artis. – KOSMO! ONLINE


Pertimbang semula bayaran sewa terhadap Rumah Pena
Oleh NUR HUDA MUSA

12 Jun 2022, 2:04 pm
PETALING JAYA – Persatuan Penulis Nasional Malaysia (PENA) berharap Perdana Menteri, Datuk Seri Ismail Sabri Yaakob dapat mempertimbangkan masalah Rumah Pena yang mula dikenakan bayaran sewa pada Mei lalu.
Presidennya, Dr. Mohamad Saleeh Rahamad berkata, pihaknya berdepan bebanan apabila Bahagian Pengurusan Hartanah di Putrajaya mengenakan sewa bulanan sebanyak RM3,550 sebulan.
“Difahamkan semua kuarters kerajaan dikenakan bayaran sewa bermula Mei, termasuk Rumah Pena sendiri. Kami terpaksa menggunakan wang tabungan persatuan untuk membayar sewa kerana bimbang dihalau keluar.
“Rumah Pena tiada pilihan selain akur membayar sewa kerana di situlah tempat aktiviti persatuan banyak dijalankan seperti kesenian, kesusasteraan tanpa ada pendapatan atau dana tetap,” katanya ketika dihubungi Kosmo! di sini hari ini.
Katanya, beliau juga menyambut baik komitmen Pejabat Perdana Menteri yang dikatakan bersedia mengatasi kebimbangan lebih 700 ahli persatuan untuk menyelesaikan masalah bayaran sewa itu.
“Saya sambut baik komitmen Pejabat Perdana Menteri yang bersedia membantu kerana kami tahu bahawa kuasa itu ada di tangan Perdana Menteri.

“Sepertimana yang diperkatakan oleh Pegawai Khas kepada Perdana Menteri, Dr. Kamarul Zaman Yusoff itu, saya sangat berterima kasih atas komitmen beliau, sekurang-kurangnya ada harapan,” ujarnya.
Terdahulu, status Rumah Pena ketika ini merupakan kuarters kerajaan yang dipinjam untuk kegiatan kesenian dan kesusasteraan sejak persatuan itu ditubuhkan pada 1961.
Rumah Pena dikatakan telah dibaik pulih pada tahun 2012 selepas menerima dana daripada Perdana Menteri ketika itu, Datuk Seri Najib Tun Razak. – KOSMO! ONLINE


KPDNHEP tiada akta lindungi pelanggan dimaki peniaga
Oleh KHAIRUL MOHD. ALI

12 Jun 2022, 1:47 pm
JOHOR BAHRU – Kementerian Perdagangan Dalam Negeri dan Hal Ehwal Pengguna (KPDNHEP) tidak mempunyai akta khusus untuk melindungi pelanggan yang dimaki hamun oleh peniaga seperti yang tular di Melaka, baru-baru ini.
Timbalan Menterinya, Datuk Rosol Wahid sebaliknya berkata, semua pihak sama ada peniaga dan pelanggan diingatkan untuk bersabar dan beretika dalam menghadapi sebarang perselisihan.
“Sebagai peniaga, kita perlu mempunyai etika dalam menjalankan perniagaan kerana pelanggan adalah raja, apa yang dibuat pelanggan sepatutnya peniaga sentiasa bersabar dan bertolak ansur.
“Walaubagaimanapun kita tahu mungkin setiap pihak termasuk peniaga sedang tertekan ditambah lagi dengan kenaikan kos sara hidup, tetapi itu bukan alasan untuk bertindak biadap dengan pengguna.
“Sebab itu kadang-kadang peniaga sepatutnya bersabar dan bertolak ansur. Jadi diharapkan kejadian seumpama itu tidak lagi berulang,” katanya kepada pemberita melakukan tinjauan ke Program Jualan Keluarga Malaysia di pasaraya besar Lotus Tebrau, di sini hari ini.
Baru-baru ini, tular di media sosial sebuah video berdurasi 51 saat yang menunjukkan peniaga Restoran 35 di Plaza Mahkota, Bandar Hilir bertindak biadap dengan menghambur kata-kata kasar kepada salah seorang pelanggannya.

Sementara itu, Rosol turut memberitahu, pihaknya berharap kejadian seumpama itu akan menjadi pengajaran buat semua pihak terlibat sama ada golongan peniaga dan juga orang awam.
“(Setakat ini), kita tidak ada akta yang boleh untuk kompaun (peniaga sekiranya pelanggan dilayan secara kasar) dan sebagainya. Cuma kita berharap semua orang kena banyak bersabar,” ujarnya.
Semalam, Pengerusi Jawatankuasa Perpaduan, Hubungan Masyarakat, Tenaga Kerja dan Hal Ehwal Pengguna Melaka, Ngwe Hee Sem mengunjungi restoran berkenaan dan menasihati pemiliknya.
Hee Sem dilaporkan berkata, walaupun Melaka terkenal dengan lenggok bahasa yang agak kasar namun perkara itu tidak boleh dijadikan alasan bagi membela tindakan tersebut sehingga boleh mencalarkan imej negeri.
Susulan itu, pekerja restoran berkenaan yang juga anak ketiga kepada pemilik restoran asam pedas itu telah memohon maaf kepada pelanggan kerana gagal mengawal emosi sehingga mencetuskan kontroversi baru-baru ini. – KOSMO! ONLINE


ASEAN harus kreatif cari solusi krisis di Myanmar
Oleh AMREE AHMAD

12 Jun 2022, 2:09 pm
PUTRAJAYA – Pemimpin rantau Asia Tenggara seharusnya lebih kreatif dalam mencari jalan penyelesaian krisis politik dan kemanusiaan di Myanmar yang telah berlaku lebih setahun lalu.
Perkara itu antara disentuh oleh Menteri Luar, Datuk Seri Saifuddin Abdullah ketika diundang khas sebagai ahli panel pada Sidang Kemuncak Keselamatan Asia di Singapura semalam.
“Saya mengulangi keperluan untuk ASEAN mencari cara baharu dan kreatif yang inklusif serta komprehensif kerana isu Myanmar kebelakangan ini kurang mencapai kemajuan,” katanya.
Persidangan tahunan sejak 2002 itu yang turut dikenali sebagai Dialog Shangri-La dianjurkan badan pemikir global, Institut Kajian Strategik Antarabangsa (IIIS) berpusat di London, Britain.
Krisis di Myanmar tercetus apabila kaunselornya, Aung San Suu Kyi digulingkan junta tentera pada 1 Februari 2021 kerana didakwa menang pilihan raya umum 2020 secara taktik kotor.
Mengulas lebih lanjut, beliau dalam nada kecewa mendedahkan perkembangan pelaksanaan Konsensus Lima Perkara yang ditetapkan ASEAN tahun lalu untuk Myanmar amat perlahan.

Kekesalan beliau itu turut disokong oleh Utusan Khas Setiausaha Agung Pertubuhan Bangsa Bersatu (PBB), Dr. Noeleen Heyzer yang juga antara panel diundang pihak IIIS pada kali ini.
“ASEAN mesti kembali kepada ‘papan lukisan’ yang rapi dan menilai semula peta solusi lebih terperinci untuk mencapai segala konsensus itu dalam jangka masa sesuai,” jelas Saifuddin. – KOSMO! ONLINE


Dua individu dilantik anggota Suruhanjaya Penerbangan Malaysia
Oleh MOHD. HUSNI MOHD. NOOR

12 Jun 2022, 1:34 pm
PUTRAJAYA – Kementerian Pengangkutan (MOT) mengumumkan pelantikan semula seorang anggota Suruhanjaya Penerbangan Malaysia (Mavcom) dan dua lantikan baharu berkuat kuasa pada Mac dan bulan ini.
Menterinya, Datuk Seri Wee Ka Siong berkata, Datuk Seri Long See Wool dilantik semula sebagai anggota Mavcom berkuat kuasa 1 Mac lalu sehingga 28 Februari 2025.
Beliau berkata, See Wol yang juga bekas Ketua Setiausaha MOT dilantik sebagai anggota Mavcom sejak 2016 dan mempunyai pengalaman luas dalam industri penerbangan.
“Dua lantikan baharu Mavcom ialah Datuk Roger Tan Kor Mee dan Datuk Wan Kamaruzaman Wan Ahmad berkuat kuasa 8 Jun lalu sehingga 7 Jun 2025.
“Kor Mee ialah peneraju Tetuan Roger Tan & Partners (RTNP) dan juga merupakan ahli Majlis Peguam manakala, Wan Kamaruzaman pula pernah menjawat sebagai ahli lembaga pengarah bagi beberapa entiti korporat utama di Malaysia,” katanya menerusi satu kenyataan hari ini.
Katanya, beliau memberi jaminan bahawa operasi dan pentadbiran Mavcom diteruskan tanpa henti di bawah kepimpinan Pengerusi Eksekutifnya, Datuk Seri Saripuddin Kasim dan anggota suruhanjaya lain. – KOSMO! ONLINE


Warga emas hilang ditemui maut dalam parit
Oleh ISKANDAR SHAH MOHAMED

12 Jun 2022, 1:42 pm
SABAK BERNAM – Kehilangan seorang wanita warga emas lebih 30 jam terungkai apabila mayatnya ditemui dalam sebuah parit di Kampung Tebuk Berihun di sini, hari ini.
Mayat mangsa berusia 76 tahun itu ditemui orang awam kira-kira 200 meter dari kediamannya. Difahamkan mangsa hilang sejak pukul 12 tengah malam semalam.
Pengarah Bomba Selangor, Norazam Khamis berkata, sepasukan enam anggota termasuk pegawai bersama jentera dari Balai Bomba dan Penyelamat (BBP) Sabak Bernam bergegas ke lokasi kejadian selepas menerima panggilan kecemasan pukul 9.11 pagi.
“Pemeriksaan mendapati seorang wanita berada di dalam parit dan sudah meninggal dunia.
“Anggota kita kemudian mengangkat dan menaikkan mayat yang berpakaian lengkap itu ke kawasan selamat,” katanya dalam kenyataan hari ini.
Tambah Norazam, operasi itu digerakkan selepas menerima maklumat polis mengenai kehilangan mangsa sejak semalam.

“Mayat wanita itu kemudian diserahkan kepada polis untuk tindakan lanjut,”k atanya. -KOSMO!ONLINE


JPJ buka pengambilan 120 anggota baharu tahun ini
Oleh ROSLIZA MOHAMED

12 Jun 2022, 1:38 pm
PASIR MAS – Jabatan Pengangkutan Jalan (JPJ) membuka pengambilan seramai 120 orang anggota bagi mengisi kekosongan jabatan tersebut sepanjang tahun ini.
Pengarah Akademi JPJ, Mohd. Kifli Mahasan berkata, pengambilan anggota sedang berjalan ketika ini malah calon yang layak sudah menjalani sesi temu duga dan ujian fizikal ketika ini.
Menurutnya, calon yang layak akan menjalani latihan di Akademi JPJP selama tiga bulan pada hujung tahun ini sebelum mereka diserap ke bahagian yang ditetapkan.
“Sesi pengambilan anggota baharu itu akan dilaksanakan bergantung kepada kekosongan dan keperluan di jabatan itu di seluruh negara.
“Jumlah seramai 120 pengambilan anggota baharu pada tahun ini juga sama dengan bilangan tahun lepas,” katanya ketika ditemui pemberita selepas Majlis Perasmian Majlis Penyampaian Watikah Pelantikan Pemimpin Pelajar Sessi 2022/2023 Bersama Kumpulan Pancaragam Mega Symphony JPJ di Sekolah Kebangsaan Kedondong di sini hari ini. – KOSMO! ONLINE


Andalusia sasar terbangkan 60,000 jemaah umrah
Oleh MOHD RIDZAUDDIN ROSLAN

12 Jun 2022, 2:00 pm
PETALING JAYA- Syarikat pengendali umrah dan haji, Andalusia Travel & Tours Sdn. Bhd. (Andalusia) menyasarkan membawa seramai 60,000 jemaah ke Tanah Suci untuk menunaikan umrah bagi musim 2022/2023.
Pengarah dan Penasihat Undang-Undang Andalusia, Ida Riswana Idris berkata, proses membawa jemaah kali ini melibatkan pelbagai jenis syarikat penerbangan termasuk Amal by Malaysia Airlines (Amal) dengan nilai sebanyak RM300 juta.
“Selain syarikat penerbangan antarabangsa seperti Emirates dan Etihad Airways, Andalusia turut menjalinkan kerjasama bersama Amal bagi menerbangkan jemaah ke Tanah Suci dengan penyediaan sebanyak 34,000 tempat duduk.
“Kerjasama itu turut melibatkan nilai sebanyak RM102 juta selain jadual penerbangan hampir setiap hari dari Lapangan Terbang Antarabangsa Kuala Lumpur ke Madinah dan pulang melalui Jeddah atau sebaliknya,” katanya pada Majlis Menandatangani Perjanjian (MoU) antara Andalusia dan Malaysia Airlines Berhad di sini tadi.
Melalui perjanjian kali kelima itu, Malaysia Airlines menerusi penerbangan Amal akan menggunakan pesawat jenis Airbus 330-200 bagi membawa jemaah ke Tanah Suci bermula bulan depan hingga Mei 2023.
Bercakap mengenai pemilihan Amal, Ida Riswana menjelaskan, syarikat itu mempunyai kelebihan tersendiri berbanding penerbangan lain memandangkan jemaah lebih selesa dengan perkhidmatan ditawarkan mereka.

“Jemaah kita memang suka naik Malaysia Airlines kalau mahu ke Tanah Suci, selain hospitaliti cemerlang, mereka juga selesa dengan makanan disediakan serta budaya diterapkan syarikat tersebut.
“Selain itu, harga ditawarkan juga lebih kompetitif dan mampu milik berbanding syarikat penerbangan lain sekali gus menjadikan mereka sebagai antara pilihan utama,” jelasnya. – KOSMO! ONLINE


2.9 juta penduduk Indonesia tiada akses kesihatan
Oleh KOSMO!

12 Jun 2022, 2:00 pm
JAKARTA – Kementerian Desa, Pembangunan Daerah Tertinggal dan Transmigrasi (Kemendes PDTT) melaporkan bahawa lebih 2.9 juta penduduk luar bandar Indonesia tidak mendapat akses kepada perkhidmatan kesihatan, lapor laman berita Merdeka.com kelmarin.
Data itu direkodkan menerusi pelaksanaan program Matlamat Pembangunan Mampan Desa (SDG) dengan pengumpulan data skala mikro secara individu berdasarkan nama dan tempat tinggal oleh perkhidmatan Rukun Tetangga (RT).
“Daripada data terkumpul, terdapat 2,995,942 penduduk yang belum mendapat perkhidmatan kemudahan kesihatan.
“300,631 daripada mereka merupakan miskin tegar,” kata Ketua Setiausaha Kemendes PDTT, Taufik Madjid.
Menurut Taufik pada 2021, data nasional telah dikumpul untuk 94,158,036 penduduk kampung yang terdiri daripada 27,931,148 keluarga di 62,395 kampung.
“Buat pertama kali, kita mengetahui terdapat pertambahan permintaan untuk kemudahan kesihatan utama,” kata beliau.

Kemudahan yang dimaksudkan adalah dalam bentuk infrastruktur dan perkhidmatan rumah ke rumah untuk menampung penambahan hampir 3 juta penduduk kampung di Indonesia.
Mengenai kesihatan ibu dan anak, Taufik memaklumkan bahawa terdapat 352,191 wanita hamil yang memerlukan kelahiran di kemudahan kesihatan berkualiti.
“Seramai 1,105,353 bayi pula tidak mendapat susu ibu. Penyakit kronik seperti batuk kering dialami oleh 207,630 penduduk kampung, manakala 2,468,550 keluarga tidak mendapat air minuman yang bersih,” jelas beliau. – Agensi


Data DNA bantu polis selesaikan kes rogol 19 tahun lalu
Oleh NOR AZIAH MAT NOH

12 Jun 2022, 1:54 pm
PETALING JAYA – Polis Diraja Malaysia (PDRM) berjaya menyelesaikan satu kes rogol yang berlaku 19 tahun lepas di Bagan Serai, Perak dengan menahan seorang lelaki yang disyaki terlibat pada Khamis lalu.
Pengarah Jabatan Siasatan Jenayah (JSJ) Bukit Aman, Datuk Seri Abd. Jalil Hassan berkata, suspek berusia 40 tahun itu ditahan menerusi maklumat yang diperoleh daripada data profil asid deoksiribonukleik (DNA).
“Tangkapan itu dijalankan JSJ Bukit Aman kira-kira pukul 9.30 malam berkaitan kes rogol yang berlaku pada 2003 di Bagai Serai, Perak pada Khamis lalu.
“Suspek telah ditahan reman selama empat hari bermula kelmarin bagi membantu siasatan di bawah Seksyen 376 Kanun Keseksaan,” katanya dalam satu kenyataan di sini semalam.
Mengulas lanjut, siasatan terperinci sedang dijalankan dan kertas siasatan akan segera dirujuk kepada Jabatan Peguam Negara bagi mendapatkan arahan untuk tujuan pertuduhan.
“PDRM akan terus berusaha dengan pelbagai pendekatan dalam mengesan dan menahan penjenayah meskipun menghadapi kekurangan maklumat pada awal siasatan.

“Ini termasuk menggunakan kaedah saintifik melalui data profil DNA bagi mengenal pasti identiti suspek untuk dibawa ke muka pengadilan,” ujarnya.
Sementara itu, beliau turut meminta orang awam agar menyalurkan sebarang maklumat berkaitan kejadian yang menyalahi undang-undang dalam usaha membanteras kegiatan jenayah untuk memberi keadilan kepada mangsa. – KOSMO! ONLINE


Kaum lelaki lebih banyak cemari alam sekitar berbanding wanita
Oleh KOSMO!

13 Jun 2022, 9:00 pm
NEW DELHI – Satu kajian mendapati bahawa golongan lelaki lebih banyak menyumbang kepada pencemaran udara berbanding wanita, lapor laman berita Wion News semalam.
Kajian  oleh Institut Sains India (IISc) itu mendedahkan bahawa lelaki lebih cenderung untuk menggunakan kenderaan sendiri berbanding wanita apabila pendapatan mereka meningkat.
Penyelidik turut mendapati bahawa kaum Adam menyumbang kepada lebih banyak pelepasan asap  disebabkan bilangan perjalanan kereta yang lebih banyak.
Sumbangan mitigasi mereka bagaimanapun adalah lebih rendah berbanding wanita.
“Senario ini lebih kerap berlaku dalam kumpulan lelaki berpendapatan tinggi,” kata kumpulan penyelidik seperti yang dilaporkan akhbar New Indian Express.
Kajian sama turut mendapati wanita daripada  kumpulan berpendapatan tinggi lebih cenderung memilih kereta api bawah tanah sebagai pengangkutan utama mereka sekiranya perkhidmatan yang ditawarkan adalah memuaskan dan boleh diharapkan.

Bagi golongan berpendapatan rendah pula, mereka lebih gemar menggunakan bas sebagai pengangkutan awam disebabkan aspek kos, demikian menurut kajian tersebut.
Wanita juga lebih banyak berjalan kaki disebabkan ketersambungan jaringan pengangkutan awam tidak dihubungkan dengan baik.
Justeru, untuk menaiki pengangkutan awam, golongan wanita lebih memilih untuk berjalan kaki terlebih dahulu. – Agensi


Lelaki minta wang pampasan sebagai kos besarkan anak tiri
Oleh KOSMO!

13 Jun 2022, 9:30 pm
BEIJING – Media sosial China baru-baru ini tular dengan kisah seorang lelaki bertindak menyaman anak tirinya dan meminta ganti rugi untuk kos membesarkannya, lapor laman berita Kompas semalam.
Sekitar tiga bulan selepas menceraikan isterinya, seorang lelaki bernama Tang dari Chongqing dilaporkan membawa anak tirinya, Liu ke mahkamah.
Dia meminta wang pampasan 35,200 yuan (RM23,081) bagi kos yang dibelanjakan ketika membesarkan kanak-kanak itu.
Tang dilaporkan berkahwin dengan ibu Liu pada 2009 ketika budak lelaki itu berusia 10 tahun dan membantu membesarkannya sehingga 2021 sebelum akhirnya bercerai.
Menurut laman berita Oddity Central, pertikaian undang-undang oleh Tang telah mencetuskan kemarahan dengan video perbicaraan itu mendapat berjuta-juta tontonan di platform media sosial tempatan, Weibo.
Netizen menuduh Tang mahu membalas dendam terhadap anak tirinya selepas perkahwinannya gagal. Tang dikatakan tidak menjaga kanak-kanak itu dengan cara yang sepatutnya sebagai seorang bapa.

“Tang mula membantu membesarkan Liu sebaik sahaja dia berkahwin dengan ibu Liu. Sekarang Tang mahu wangnya dikembalikan, ini kedengaran seperti menjengkelkan selepas perkahwinannya gagal,” tulis seorang netizen.
“Walaupun selepas 10 tahun membesarkan anak itu, nampaknya dia tidak pernah melayannya seperti seorang anak lelaki. Sedih sangat,” komen netizen lain.
Bagaimanapun bulan lalu, mahkamah tempatan di Chongqing menolak permintaan Tang dan memutuskan bahawa lelaki itu melakukan tugas membesarkan anak tirinya secara sukarela. – Agensi


Penganggur dicekup perkosa anak sejak tiga tahun lalu
Oleh ROSLIZA MOHAMED

13 Jun 2022, 9:59 pm
TUMPAT – Seorang penganggur ditahan selepas dipercayai tergamak merogol anak kandungnya di rumah mereka di sebuah kampung di daerah ini sejak tiga tahun lalu.
Suspek yang berusia 57 tahun pada awalnya dicekup semasa polis menjalankan serbuan di Wakaf Bharu di sini selepas lelaki itu dipercayai terlibat dalam kes pukul.
Ketua Polis Daerah Tumpat, Asisten Komisioner Amran Dolah berkata, polis menerima laporan mengenai kejadian yang menimpa mangsa kira-kira pukul 11.09 pagi semalam di Ibu Pejabat Polis Daerah Tumpat di sini.
Menurutnya, berdasarkan keterangan mangsa, suspek datang ke biliknya kira-kira pukul 12 tengah malam, Khamis lalu sebelum memaksa remaja itu untuk melakukan hubungan seks.
“Mangsa yang merupakan pelajar tingkatan tiga di sebuah sekolah di Kota Bharu memaklumkan bahawa dia telah dirogol bapanya itu sejak berusia 12 tahun.
“Mangsa dibawa ke Hospital Raja Perempuan Zainab II, Kota Bharu dan pemeriksaan mendapati ada kesan koyakan lama pada kemaluan remaja itu,” katanya dalam satu kenyataan hari ini.

Menurut Amran, suspek mempunyai dua rekod kesalahan lampau berkait kes dadah dan ujian saringan air kencing mendapati lelaki itu negatif dadah. -KOSMO! ONLINE


Death Valley pecah rekod suhu harian tertinggi
Oleh KOSMO!

13 Jun 2022, 8:00 pm
WASHINGTON – Suhu semakin meningkat di barat daya Amerika Syarikat (AS) terutama di Death Valley, California dengan catatan rekod melebihi 49 darjah Celsius pada Jumaat lepas dan kelmarin, lapor agensi berita United Press International (UPI).
Petugas laman web ramalan cuaca, AccuWeather berkata, cuaca panas terik dijangka berterusan sepanjang minggu ini.
Perubahan aliran angin ke arah utara di negeri-negeri barat daya AS diramalkan berlaku pada minggu ini yang menyebabkan udara panas  tersebar ke seluruh rantau.
Tekanan udara panas itu menyebabkan termometer di bandar-bandar di barat daya AS merekodkan bacaan tertinggi tahun ini.
Pada Rabu minggu lalu, bandar Phoenix pertama kali merekodkan suhu 43.3 darjah Celsius pada tahun ini.
Kelmarin menyaksikan Perkhidmatan Cuaca Kebangsaan di Phoenix melaporkan bacaan suhu 45.5 darjah Celsius di bandar itu, menyamai rekod tertinggi pada tahun 1918.

Dalam pada itu, suhu di Las Vegas pula meningkat kepada 42.8 darjah Celsius, menyamai rekod tahun 1956.
Las Vegas turut mencatatkan suhu 42.8 darjah Celsius Jumaat lalu yang memecahkan rekod harian tertinggi 42.2 darjah Celsius pada 1996.
Suhu di Denver pula mencecah 37.7 darjah Celsius, menyamai rekod suhu tertinggi pada 2013.
Walaupun penduduk di barat daya AS sudah biasa dengan cuaca panas terik, perubahan suhu di kawasan itu begitu ketara dan boleh membawa kepada masalah kesihatan. – Agensi


2 pekerja maut terjatuh ketika lakukan pembersihan Stadium Sultan Ibrahim
Oleh MOHAMAD FAIZAL HASHIM

13 Jun 2022, 10:03 pm
ISKANDAR PUTERI – Dua pekerja syarikat pembersihan profesional maut apabila terjatuh ketika sedang melakukan pembersihan di Stadium Sultan Ibrahim, dekat sini hari ini.
Dalam kejadian kira-kira pukul 12.30 tengah hari itu, mangsa lelaki tempatan berusia 34 dan 35 tahun itu mati di tempat kejadian.
Ketua Polis Johor, Datuk Kamarul Zaman Mamat berkata, kejadian berlaku ketika mangsa sedang bertugas menyelenggara fasiliti milik kelab bolasepak Johor Darul Ta’zim (JDT).
“Ketika kejadian berlaku, cuaca berada dalam keadaan baik dan tidak hujan sepanjang mangsa bekerja membersihkan stadium.
“Kedua-dua mangsa secara tiba-tiba terjatuh ketika sedang bertugas. Kes diklasifikasikan sebagai mati mengejut namun siasatan masih dijalankan,” katanya kepada pemberita hari ini.
Kamarul Zaman berkata, kedua-dua mayat mangsa dibawa ke Hospital Sultanah Aminah (HSA), Johor Bahru untuk dibedah siasat. -KOSMO! ONLINE


18 kilometer kejar Vellfire sarat 23 PATI Myanmar
Oleh ROHANA MOHD. NAWI

13 Jun 2022, 7:31 pm
TANAH MERAH – Cubaan seorang tekong darat untuk menyeludup seramai 23 orang pendatang asing tanpa izin (PATI) warga Myanmar termasuk lima wanita gagal apabila kenderaan pelbagai guna (MPV) yang dinaiki mereka ditahan di Batu 11, Jalan Jeli-Tanah Merah di sini semalam.
Tangkapan terhadap kesemua warga asing itu dijalankan anggota polis kira-kira pukul 9.30 malam selepas mengekori MPV jenis Toyota Vellfire yang dipandu lelaki berusia 57 tahun sejauh 18 kilometer.
Ketua Polis Daerah Tanah Merah, Superintendan Wan Zulfikri Wan Othman berkata, anggota polis melihat MPV berkenaan dipandu dalam keadaan mencurigakan di kawasan sebuah pasar raya di Bukit Bunga di sini semasa melakukan tugas rondaan.
Menurutnya, anggota polis telah menyalakan lampu dan membunyikan siren, namun pemandu MPV itu telah bertindak memecut laju kenderaan dipandunya.
“Selepas 18 kilometer mengejar, pemandu kenderaan itu akhirnya berhenti sebelum keluar dan cuba melarikan diri. Tekong darat itu bagaimanapun berjaya ditangkap di kawasan semak berhampiran.
“Pemeriksaan di dalam MPV itu telah membawa kepada penemuan seramai 23 PATI warga Myanmar yang berusia dalam lingkungan 19 hingga 44 tahun,” katanya dalam satu kenyataan hari ini.

Menurut Wan Zulfikri, siasatan mendapati, tekong darat yang mempunyai 19 rekod jenayah lampau berkait kes jenayah dan dadah menerima upah sebanyak RM300 untuk setiap seorang PATI yang dibawanya. -KOSMO! ONLINE


Suami jerut leher isteri kerana tidak dibelikan motosikal
Oleh KOSMO!

13 Jun 2022, 8:30 pm
JAKARTA – Gara-gara berang tidak dibelikan motosikal, seorang suami di Rejang Lebong, dalam wilayah Bengkulu didakwa membunuh isterinya menggunakan wayar elektrik yang dijerut pada leher mangsa, lapor laman berita Tribunnews hari ini.
Mangsa, Amelina Efriyanti, 31, dikatakan bertengkar dengan suspek, KO, 33 di rumah mereka pada 3 Jun lalu.
Suspek berkata, dia berasa marah kerana isterinya tidak membelikan sebuah motosikal buat dirinya selepas dua bulan dia meminta mangsa membeli kenderaan itu.
Dia turut mengaku berasa malu kerana tidak mempunyai motosikal.
“Saya juga mempunyai hutang yang perlu dibayar,” katanya.
Hutang yang dimiliki oleh KO dilaporkan berjumlah 500,000 rupiah (RM150), namun dia meminta wang berjumlah 2.5 juta rupiah (RM752) daripada mangsa untuk membeli motosikal.

Sementara itu, Ketua Operasi Kajian dan Jenayah Balai Polis Rejang Lebong, Iptu Deny Fita Mukhtar berkata, mangsa yang berasa tertekan ketika bertengkar bertindak mengambil wayar elektrik yang tergantung di ruang hadapan rumah mereka lalu melilitkan kabel itu pada lehernya.
Dia turut berkata: “Daripada makan hati lebih saya membunuh diri.”
“Suspek yang  marah lantas menarik wayar tersebut menggunakan kedua-dua tangannya dan menyentaknya dengan kuat sehingga menjerut leher mangsa.
“Mangsa kemudian dilaporkan jatuh terduduk dan tidak bernafas,” kata Iptu. – Agensi


Penyokong diseru ‘serbu’ Bukit Jalil – FAM
Oleh MUHAMAD ARDIE PUTRA SUHAIMI

13 Jun 2022, 10:05 pm
PETALING JAYA – Presiden Persatuan Bola Sepak Malaysia (FAM), Datuk Hamidin Mohd. Amin menyeru agar penyokong terus membanjiri Stadium Nasional Bukit Jalil menjelang aksi terakhir Kumpulan E saingan kelayakan Piala Asia 2023 menentang Bangladesh malam esok.
Sebagai rekod, skuad Harimau kendalian Kim Pan-gon berpeluang cerah untuk menamatkan penantian 43 tahun ke Piala Asia secara merit andai berjaya mengutip tiga mata berharga ke aras Bangladesh nanti.
Hamidin berkata, barisan pemain perlu cepat bangkit daripada kekalahan di tangan Bahrain dengan memberikan perhatian penuh kepada pertemuan ke atas pasukan di ranking ke-184 dunia itu.
“Harimau Malaya memerlukan sokongan daripada rakyat Malaysia dan Perdana Menteri, Datuk Sri Ismail Sabri Yaakob juga setia turun ke stadium malam esok untuk terus memberikan sokongan padu kepada pasukan kebangsaan.
“Lupakan aksi dengan Bahrain dan fokus menentang Bangladesh kerana saya kekal optimis peluang kita untuk layak ke Piala Asia masih lagi terbuka di mana tiada istilah buat Malaysia untuk menyerah awal.
“Jadi, ayuh penuhi Stadium Nasional dan saya berharap gelanggang malam esok akan menjadi lautan hitam kuning kerana saya yakin elemen pasukan kebangsaan dan penyokong sentiasa menjadikan perbezaan tersendiri dalam aksi perlawanan nanti,” katanya dalam satu kenyataan.

Menurut FAM, jualan tiket skuad Harimau Malaya menentang Bangladesh telah terjual sebanyak 25, 568 setakar pukul 8 malam tadi. – KOSMO! ONLINE


Sultan Mizan puji komitmen tinggi Tabung Haji
Oleh MOHD AZLI ADLAN

13 Jun 2022, 9:54 pm
KUALA NERUS – Sultan Terengganu, Sultan Mizan Zainal Abidin berkenan memuji komitmen tinggi yang diberikan Tabung Haji dalam memberi perkhidmatan terhadap jemaah tempatan pada tahun ini.
Baginda bertitah, biar pun ibadah berkenaan sudah dua tahun tertangguh, persediaan Tabung Haji dan agensi kerajaan dan swasta terlibat dalam operasi haji pada tahun ini dilihat amat rapi.
“Beta berharap Tabung Haji akan meneruskan usaha-usaha memantapkan sistem pengurusan haji agar sentiasa di tahap cemerlang dan menjadi contoh kepada negara-negara Islam lain di seluruh dunia,” titah baginda sewaktu menyantuni 142 kumpulan pertama jemaah haji Terengganu di sini hari ini.
Dalam perkembangan sama, Sultan Mizan bertitah, jemaah haji tempatan dipesan sentiasa menjaga akhlak sepanjang berada di tanah suci.
Titah baginda, mereka juga perlu menjauhi sebarang anasir tidak sihat boleh boleh menjejaskan imej dan nama baik negeri.
“Semua jemaah haji harus mematuhi dan menghormati peraturan serta undang-undang ditetapkan kerajaan Arab Saudi demi menjaga hubungan kedua-dua negara yang sudah lama terjalin.

“Mengambil iktibar pelaksanaan haji, Beta berharap agar umat Islam terus bersatu hati tanpa melihat kepada sebarang perbezaan yang boleh memecah-belahkan kesatuan ummah dan keharmonian masyarakat berbilang bangsa,” titah baginda.
Sultan Mizan turut berkenan mendoakan jemaah haji khususnya dari Terengganu diberikan kemudahan oleh Allah agar dapat mengerjakan ibadah haji dengan sempurna.
“Setelah dua tahun jemaah haji Malaysia tidak dapat pergi menunaikan haji akibat wabak Covid-19, Beta pasti jemputan kali ini amat dinanti-nantikan oleh semua para tetamu Allah,” titah baginda. – KOSMO! ONLINE


2 lelaki diburu kencing di tempat awam
Oleh MOHAMAD FAIZAL HASHIM

13 Jun 2022, 10:09 pm
ISKANDAR PUTERI – Polis sedang mengesan dua lelaki yang berkelakuan tidak senonoh dengan membuang air kecil di tempat awam berhampiran Kompleks Sultan Abu Bakar (KSAB), Tanjung Kupang di sini.
Ketua Polis Daerah Iskandar Puteri, Asisten Komisioner Rahmat Ariffin berkata, kejadian itu berlaku kira-kira pukul 11.11 pagi, kelmarin berdasarkan gambar yang tular di media sosial.
Beliau berkata, siasatan yang dijalankan mendapati kejadian itu berlaku di laluan masuk kenderaan ringan dari Singapura ke Malaysia.
“Kejadian itu dipercayai berlaku ketika kesesakan aliran lalu lintas kenderaan dari Singapura ke Malaysia.
“Jarak dari gambar tular itu ke tandas awam berdekatan adalah kira-kira satu kilometer, sekiranya pemilik kenderaan yang meninggalkan kenderaannya dibahu jalan dan berjalan kaki untuk ke tandas awam akan menyebabkan kesesakan bertambah teruk,” katanya dalam kenyataan hari ini.
Gambar tersebut tular di laman sosial Facebook yang dimuatnaik memaparkan dua individu sedang membuang air kecil di bawah pokok di lokasi berhampiran KSAB. -KOSMO! ONLINE


Anak curi barang kemas ibu dijel 4 bulan
Oleh NUZULSHAM SHAMSUDDIN

13 Jun 2022, 7:05 pm
KUALA LUMPUR – Perbuatan seorang anak perempuan yang mencuri barang kemas milik ibunya bernilai RM14,000, memakan diri apabila dipenjara penjara empat bulan oleh Mahkamah Majistret di sini hari ini.
Majistret Aina Azahra Arifin menjatuhkan hukuman itu ke atas Bathma Abdullah, 36, selepas tertuduh mengaku bersalah atas pertuduhan yang disabitkan ke atasnya.
Mahkamah turut memerintahkan tertuduh hukuman penjara itu bermula bermula hari ini.
Mengikut pertuduhan, tertuduh didakwa mencuri sepasang loket emas, tiga utas rantai leher emas, tiga bentuk cincin emas, dua loket batu emas dan seutas rantai tangan emas milik ibunya, berusia 57 tahun di sebuah rumah di Bandar Manjalara, Kepong pukul 10 pagi pada 13 Mac lalu.
Berikutan itu pertuduhan dikemukakan mengikut Seksyen 380 Kanun Keseksaan yang membawa hukuman penjara maksimum 10 tahun atau boleh dikenakan denda atau kedua-duanya.
Terdahulu, Timbalan Pendakwa Raya Nidzuwan Abd Latip memohon hukuman setimpal sebagai pengajaran kepada tertuduh memandangkan kesalahan itu serius.

Bagaimanapun Bathma yang tidak diwakili peguam merayu hukuman ringan atas alasan  tidak bekerja. – KOSMO! ONLINE


Vkusno & Tochka ganti McDonald’s di Russia
Oleh KOSMO!

13 Jun 2022, 6:30 pm
MOSCOW – Sebanyak 15 cawangan restoran makanan segera McDonald’s  yang ditutup  di Russia dibuka semula semalam tetapi di bawah jenama dan pengurusan baharu, lapor saluran berita CNN.
Restoran mirip McDonald’s itu dinamakan semula sebagai  Vkusno & Tochka yang bermaksud “Sedap dan inilah dia.”
Pemilik syarikat tersebut, Alexander Nikolaevich Govor berkata, syarikatnya menyasarkan untuk membuka 200 cawangan di seluruh Russia menjelang hujung bulan ini.
“Jika anda ingat kembali, pada Mei lalu, McDonald’s mengumumkan akan menutup semua perniagaannya di Russia.
“Saya berbangga kerana mereka memilih saya untuk meneruskan perniagaan ini. Ia bermaksud syarikat tersebut melihat saya sebagai seorang yang berkongsi sepenuhnya  prinsip perniagaan serta nilai-nilai McDonald’s.
“Saya seorang lelaki  bercita-cita tinggi. Justeru,  saya tidak hanya akan membuka semula kesemua 850 cawangan McDonald’s yang ditutup, malah akan membangunkan cawangan baharu,” katanya.

Menurut kenyataan akhbar  syarikat terbabit, seramai 62,000 kakitangan lama McDonald’s turut dikekalkan.
Hari pertama pembukaan Vkusno & Tochka diadakan bersempena cuti umum Hari Russia, yang menandakan hari kemerdekaan negara itu.
Ia turut dibuka di lokasi sama di mana cawangan McDonald’s pertama dibuka di Russia pada 31 Januari 1990 iaitu Dataran Pushkinskaya.
Sehingga awal Mac lalu, terdapat 850 cawangan McDonald’s di Russia. Namun, rangkaian restoran makanan segera itu menarik diri dari  negara itu ekoran sekatan  Barat ke atas Moscow disebabkan pencerobohan Ukraine. – Agensi


Kelibat berdiri bukan hantu tapi Bella – saksi
Oleh NUZULSHAM SHAMSUDDIN

13 Jun 2022, 7:21 pm
KUALA LUMPUR – Saksi pendakwaan kelapan memberitahu Mahkamah Sesyen di sini hari ini bahawa kelibat yang dilihat berdiri berhampiran peti sejuk adalah remaja perempuan Sindrom Down Bella dan bukannya hantu.
Suhana Zam, 40, berkata demikian ketika disoal balas peguam Farhan Maaruf berhubung kelibat yang dilihat pada tengah malam ketika dia di rumah Siti Bainun Ahd. Razali semasa membuat kerja di Kondominium di Wangsa Maju pada tahun lalu.
Semasa ditanya peguam itu, sama ada saksi tersebut tidak takut melihat tubuh berdiri di hadapan peti sejuk tidak bergerak-gerak di rumah kondo tersebut pada waktu tengah malam, saksi itu menjawab tidak takut.
Peguam: Kalau puan tak rasa macam itu (tidak takut) memang dalam pengetahuan puan itu memang Bella. Bukan hantu. Setuju?
Saksi: Setuju.
Dalam pada itu saksi tidak pasti sama ada penghuni-penghuni di rumah Siti Bainun suka bermain “sembunyi- sembunyi”.

Sementara itu saksi itu turut mengatakan dia pernah mendengar Siti Bainun pernah menjerit dengan nada marah menyoal siapa yang memberi air kepada Bella.
“Kak Haiza yang memberi air kepada Bella dan Kak Haiza bertanya apa masalahnya, Siti Bainun kemudian berkata ‘oh akak ke yang bagi, bukan apa Bella ini kalau minum dia suka kencing merata” kata saksi itu.
Perbicaraan di hadapan Hakim Izalizam Sanusi bersambung lagi Khamis ini. – KOSMO! ONLINE


Majlis Tindakan Ekonomi perkenal langkah hasilkan ekosistem sekuriti makanan menyeluruh
Oleh LUQMAN RIDHWAN MOHAMED NOR

13 Jun 2022, 6:42 pm
PUTRAJAYA – Majlis Tindakan Ekonomi (EAC) yang bermesyuarat hari ini bersetuju untuk memperkenalkan harga siling bergerak yang berubah kepada faktor harga input.
Perdana Menteri, Datuk Seri Ismail Sabri Yaakob berkata, keputusan dibuat menerusi mesyuarat EAC dipengerusikan beliau tersebut adalah sebahagian daripada langkah bakal diambil meliputi tiga perkara utama dibincangkan.
Menurutnya, perkara berkenaan adalah sekuriti makanan, memudahkan urusan perniagaan di Malaysia serta menangani tenaga mahir dalam sektor elektrik dan elektronik (E&E).
Beliau berkata, pengenalan harga siling bergerak itu adalah seiring dengan perancangan bantuan terus bersasar kepada golongan memerlukan seperti yang diumumkan sebelum ini.
“Ekosistem agromakanan diperluaskan dengan rantaian bekalan diterajui syarikat pelaburan kerajaan (GLC), syarikat pelaburan berkaitan kerajaan (GLIC) dan agensi kerajaan.
“Koordinasi ini bagi memastikan kualiti, kuantiti dan pengeluaran hasil ke tahap optimum selain bekalan terjamin,” katanya dalam satu kenyataan di sini hari ini.

Perbincangan tersebut melibatkan pembentangan-pembentangan oleh pihak Khazanah Research Institute (KRI), Perbadanan Produktiviti Malaysia (MPC), Persatuan Industri Semikonduktor Malaysia (MSIA) dan wakil-wakil industri.
Mengulas lanjut, Ismail Sabri berkata, kerjasama antara kerajaan Persekutuan dan kerajaan negeri akan dipertingkatkan dalam usaha meningkatkan keluasan tanah bagi kegunaan pertanian.
“Ini untuk mengurangkan kebergantungan terhadap import makanan. Perkara ini akan dibincangkan dengan lebih lanjut dalam mesyuarat dengan Menteri Besar dan Ketua Menteri dalam masa terdekat,” katanya.
Menurut beliau, keputusan EAC seterusnya adalah meningkatkan kerjasama awam dan swasta yang memberi fokus terhadap usaha modenisasi dan mengalakkan pertanian pintar dalam meningkatkan hasil pertanian.
Jelasnya, inisiatif itu akan disokong melalui usaha menyatukan tanah ladang, tanah terbiar dan tanah wakaf.
Seterusnya, ujar beliau, adalah memastikan hasil pertanian mempunyai pasaran seperti menggalakkan
ladang kontrak di mana peladang dan petani tidak mempunyai masalah untuk memadankan pengeluaran hasil pertanian dengan permintaan pasaran.
“Kerajaan, melalui Pasukan Petugas Khas Pemudahcara Perniagaan (PEMUDAH), akan terus berusaha untuk memodenkan peraturanperaturan berkaitan perniagaan bagi melonjak produktiviti dan daya saing negara.
“Mesyuarat telah bersetuju untuk memperkukuhkan pelaksanaan MyMudah di semua kementerian, agensi Persekutuan, negeri, pihak berkuasa tempatan (PBT) serta persatuan perniagaan.
“Mesyuarat juga bersetuju merancakkan lagi program uji kaji peraturan yang dikelola oleh Unit-Unit MyMudah dengan sasaran penyelesaian isu dalam tempoh 60 hari berbanding dengan enam hingga 12 bulan sebelum ini,” katanya.
Menurut Ismail Sabri, bagi menangani isu kekurangan tenaga kerja mahir yang serius dalam sektor E&E, kerajaan secara prinsip telah bersetuju untuk melaksanakan program Train & Place untuk Jurutera dan Juruteknik kepada 1,000 jurutera dan 1,000 juruteknik.
Selain itu, kerajaan juga akan memperbaiki dan mempercepat mekanisme pengambilan ekspatriat dan pekerja asing.
“Kementerian Perdagangan Antarabangsa dan Industri, Lembaga Pembangunan Pelaburan Malaysia dan Kementerian Sumber Manusia akan menyelaras dengan Persatuan Industri Semikonduktor Malaysia untuk segera menangani isu kekurangan tenaga kerja ini,” katanya. – KOSMO! ONLINE


Polis nafi budak diheret, dibaham buaya dalam parit
Oleh NORLIDA AKMAR IDROS

13 Jun 2022, 7:08 pm
KANGAR – Polis menafikan dakwaan berlakunya kejadian seorang kanak-kanak lelaki dibaham buaya di sebuah parit di Kampung Belakang Kilang, Kuala Perlis dekat sini semalam.
Terdahulu tular satu video berdurasi 32 saat memaparkan seekor haiwan seakan-akan buaya sedang bergerak di dalam parit.
Timbalan Ketua Polis Daerah Kangar, Superintendan Baeyah Abdul Wahab berkata, pihaknya menerima laporan berhubung video yang tular media sosial itu kira-kira pukul 1.19 petang tadi.
“Video itu tular sehingga tersebar cerita kononnya seorang kanak-kanak lelaki berusia 10 tahun dikatakan diheret seekor buaya ke dalam parit kira-kira pukul 12 tengah hari semalam.
“Hasil siasatan dan semakan video tular itu mendapati haiwan yang dikatakan buaya tersebut sebenarnya adalah biawak,” katanya dalam satu kenyataan di sini hari ini.
Kata beliau, pihaknya juga sehingga kini belum menerima sebarang laporan polis menyatakan terdapat kanak-kanak hilang dibaham buaya seperti ditularkan.

“Kita juga membuat semakan dengan pihak bomba Kuala Perlis dan mengesahkan tidak menerima sebarang laporan berkaitan kejadian itu.
“Pengerusi Jawatankuasa Kemajuan dan Keselamatan Kampung (JKKK) Kampung Belakang Kilang juga menafikan kejadian berkenaan,” ujarnya.
Tambahnya, mereka yang didapati menyebarkan berita palsu boleh didakwa di bawah Seksyen 505 Kanun Keseksaan dan Seksyen 233 Akta Komunikasi dan Multimedia 1998. – KOSMO! ONLINE


Budak lelaki rentung, keluarga melecur rumah panjang terbakar
Oleh NOR AZIAH MAT NOH

13 Jun 2022, 7:18 pm
BETONG – Seorang budak lelaki berusia lima tahun rentung manakala adik dan ibu mangsa melecur separuh badan dalam kebakaran di sebuah rumah panjang di Bukong Asal dekat Jalan Lidong di sini, awal pagi tadi.
Jurucakap Pusat Gerakan Operasi (PGO) Bomba Sarawak dalam satu kenyataan berkata, pihaknya menerima panggilan berhubung kejadian pada pukul 9.22 pagi tadi.
Keadaan budak lelaki berusia lima tahun yang rentung akibat kebakaran
“Susulan itu, 11 anggota dari Balai Bomba dan Penyelamat (BBP) Betong dikejarkan ke tempat kejadian.
“Setibanya di lokasi, bomba mendapati berlaku kebakaran di sebuah rumah panjang menempatkan 59 orang penghuni,” katanya dalam kenyataan di sini hari ini.
Mengulas lanjut, seorang budak lelaki berusia lima tahun ditemui dalam keadaan rentung di ruang dapur bilik nombor 11 semasa kerja-kerja pembaikan dijalankan.
Katanya, ibu mangsa yang berusia 25 tahun serta adik perempuan berusia dua tahun melecur hampir 50 peratus dan telah dihantar ke Hospital Betong bagi mendapatkan rawatan.

“Mayat mangsa telah diserahkan kepada pihak polis untuk tindakan selanjutnya.
“Setakat ini punca kebakaran dan jumlah kerugian masih dalam siasatan,” ujarnya. – KOSMO! ONLINE


Landasan Berkembar Elektrik Lembah Klang Fasa 2 diteruskan Dhaya Maju LTAT
Oleh NORLIZAH ABAS

13 Jun 2022, 6:46 pm
KUALA LUMPUR – Mahkamah Tinggi di sini diberitahu, projek naik taraf Landasan Berkembar Elektrik Lembah Klang Fasa 2 (KVDT2) akan diteruskan oleh Dhaya Maju LTAT Sdn. Bhd.
Perkara itu ditentukan ekoran keputusan Kabinet pada 18 Mei lalu yang bersetuju menyambung kontrak pelaksanaan projek kepada Dhaya Maju LTAT.
Peguam Kanan Persekutuan Asliza Ali memaklumkan, ekoran keputusan Kabinet, syarikat itu (plaintif) dan Kerajaan Malaysia mencapai persetujuan untuk menyelesaikan kes saman berhubung penamatan kontrak KVDT2.
Beliau berkata, Jemaah Menteri memutuskan KVDT2 diteruskan oleh Dhaya Maju LTAT dengan kos kontrak dikekalkan sebanyak RM4.475 bilion.
Ujarnya, skop projek dan terma pelaksanaan dikekalkan sebagaimana yang dipersetujui oleh Surat Setuju Terima bertarikh 19 Ogos 2019.
“Plaintif akan menarik balik saman itu selepas kontrak tersebut ditandatangani oleh kedua-dua pihak (kerajaan dan Dhaya Maju),” ujarnya kepada pihak media selepas sesi pengurusan kes di hadapan Hakim Lim Chong Fong hari ini.

Ujarnya, mahkamah menetapkan 30 Jun ini untuk pihak-pihak memaklumkan mengenai perkembangan penyelesaian kes saman itu.
Pada 27 Oktober 2020, Dhaya Maju LTAT memfailkan saman terhadap kerajaan, Menteri Pengangkutan, Datuk Seri Dr. Wee Ka Siong, Opus Consultants (M) Sdn. Bhd. dan Keretapi Tanah Melayu Berhad (KTMB) selaku responden berhubung penamatan kontrak syarikat itu dalam projek KVDT2.
Pernyataan tuntutan Dhaya Maju LTAT antara lain mendakwa, notis penamatan rasmi tidak diserahkan kepada syarikat itu dan ia langsung tidak menyedari tentang penamatan itu sehinggalah diumumkan oleh Ka Siong dalam satu kenyataan media.
Pada 28 Ogos 2020, Ka Siong dalam satu kenyataan berkata, kementeriannya akan membuka semula tender bagi projek KVDT selepas mengambil kira keputusan kajian menyeluruh dan siasatan yang mendapati kos projek yang di bawah Dhaya Maju LTAT terlalu mahal sewaktu pentadbiran PH.
Selain ganti rugi, Dhaya Maju LTAT memohon deklarasi bahawa keputusan menamatkan kontrak itu adalah tidak sah dan batal.
Dhaya Maju LTAT iaitu syarikat usahasama Dhaya Maju Infrastructure (Asia) Sdn. Bhd. dan Lembaga Tabung Angkatan Tentera (LTAT) diperbadankan pada 5 Jun 2017 di bawah Akta Syarikat 2016.


Bayi perempuan mati ditembak bapa sendiri
Oleh KOSMO!

13 Jun 2022, 7:30 pm
WASHINGTON – Seorang bayi perempuan berusia setahun di Amerika Syarikat dilaporkan maut selepas pihak berkuasa mengeluarkan amaran dia dikhuatiri diculik oleh bapa kandungnya, lapor saluran berita NBC News.
Biro Siasatan Negeri Georgia mengesahkan kematian Jaquari Bennett pagi kelmarin. Pejabat Sherif Daerah Newton bagaimanapun akan meneruskan siasatan kes itu.
Seorang kakitangan pejabat sherif memberitahu saluran televisyen WXIA yang merupakan sekutu NBC bahawa bayi itu ditembak mati oleh bapanya, Darian Javaris Bennett sebelum dia bertindak membunuh diri.
Bennett juga dipercayai membunuh ibu Jaquari sebelum menculik mangsa, lapor WXIA.
Pejabat Syerif Daerah Newton tidak  menjawab permintaan untuk mendapatkan komen berhubung kes tragis itu daripada saluran berita NBC News kelmarin.
Amaran kecemasan dikeluarkan untuk Jaquari selepas pihak berkuasa melaporkan bahawa dia diculik pada Sabtu lalu.

Amaran itu mengenal pasti Bennett berpotensi menjadi penculiknya dan menaiki kereta Honda Accord 2000.
Bayi itu dipercayai berada dalam situasi bahaya melampau, jelas amaran itu. – Agensi


Air bertakung di beberapa kawasan di Kuala Lumpur
Oleh KOSMO!

13 Jun 2022, 7:02 pm
PETALING JAYA – Pusat Pengurusan Pengangkutan Bersepadu (ITIS), Dewan Bandaraya Kuala Lumpur (DBKL) mengesahkan kejadian air bertakung dan banjir kilat telah berlaku di beberapa kawasan di Kuala Lumpur hari ini.
Menerusi perkongsian di laman Facebook Astro Radio Trafik sebentar tadi, kejadian tersebut berlaku berpunca daripada hujan lebat sejak awal petang tadi.
“Pihak ITIS mengesahkan air bertakung dan banjir kilat telah mengakibatkan kelewatan di beberapa kawasan sekitar Pusat Bandar antaranya di Bulatan Kampung Pandan.
“Selain itu kejadian juga berlaku di, Jalan Cheras, lorong kiri terhalang menghampiri Taman Midah dan juga laluan dari Flat Sri Sabah ke PGRM serta berhampiran Bulatan Sungai Besi di Jalan Loke Yew, lorong kiri terhalang,” jelasnya. – KOSMO! ONLINE.


Penarik kereta maut ditetak parang
Oleh MOHD YUNUS YAKKUB

13 Jun 2022, 7:13 pm
KLANG – Seorang penarik kereta maut apabila diserang dan ditetak menggunakan parang oleh sekumpulan lelaki di Jalan Serindit 9, Taman Eng Ann di sini hari ini.
Mangsa merupakan seorang lelaki berusia 47 tahun maut di lokasi kejadian dengan kesan luka hampir keseluruhan badan.
Ketua Polis Daerah Klang Utara, Asisten Komisioner S. Vijaya Rao berkata, pihaknya terdahulu menerima maklumat kira-kira pukul 9.47 pagi memaklumkan terdapat pergaduhan di lokasi kejadian.
Katanya, polis yang kemudiannya tiba di tempat kejadian mendapati satu mayat dalam keadaan berlumuran darah di tempat kejadian.
“Siasatan mendapati mangsa dipercayai telah diserang dan ditetak dengan parang oleh beberapa lelaki.
“Mangsa meninggal dunia di lokasi kejadian akibat luka kecederaan di
bahagian badan,tangan kanan,tangan kiri dan kepala,” katanya dalam kenyataan hari ini.

Jelas beliau, siasatan lanjut masih dijalankan termasuk berhubung motif kejadian.
Justeru, Vijaya meminta orang ramai
yang mempunyai maklumat tampil di menyalurkannya ke Bahagian Siasatan Jenayah Ibu Pejabat Polis Daerah Klang Utara.
“Kes disiasat mengikut Seksyen 302 Kanun Keseksaan,” ujarnya. -KOSMO!ONLINE


Puluhan ribu bersedih kematian anak lelaki Gabenor Jawa Barat
Oleh KOSMO!

13 Jun 2022, 5:31 pm
BANDUNG – Berpuluh-puluh ribu orang memenuhi jalan-jalan di kota Bandung hari ini untuk menzahirkan kesedihan berhubung kematian anak lelaki seorang gabenor yang ditemui lemas di sebatang sungai di Switzerland minggu lalu selepas usaha pencarian menggamit tumpuan rakyat Indonesia.
Kehilangan Emmeril “Eril” Kahn Mumtadz bulan lalu mendapat perhatian Indonesia dengan rakyat negara itu menyiarkan gambar dan video secara online berhubung tragedi  yang menimpa anak lelaki sulung Gabenor Jawa Barat, Ridwan Kamil itu.
Pemuda berumur 22 tahun itu hilang di Sungai Aare, ibu negara Switzerland, Bern pada 26 Mei lalu semasa berenang bersama saudara perempuan dan rakan-rakannya.
Pihak berkuasa Switzerland menemui mayat mangsa di sebuah empangan selepas 12 hari usaha pencarian dilakukan. Jenazah Eril dibawa pulang ke Indonesia semalam.
Orang ramai berkumpul di ibu negeri wilayah Jawa Barat, Bandung hari ini untuk mengucapkan selamat tinggal kepada anak lelaki ahli politik berkenaan menjelang majlis pengebumian yang disiarkan di kaca televisyen.
Sesetengah mereka datang ke Bandung dari pulau-pulau lain di Indonesia untuk memberikan penghormatan terakhir, lapor media tempatan.

“Saya percaya Eril amat gembira dan tenteram. Kami juga tenteram dan kami menerima (reda) dengan apa yang berlaku,” kata bapanya kepada pemberita di luar sebuah tanah perkuburan.
Ridwan ialah bekas datuk bandar Bandung dan merupakan antara ahli politik paling popular di Indonesia. Beliau dinamakan sebagai salah seorang calon yang akan bertanding dalam pilihan raya Presiden Indonesia pada tahun 2024. – AFP


Gajah ‘berdendam’ pijak, lempar mayat wanita
Oleh KOSMO!

13 Jun 2022, 5:30 pm
NEW DELHI – Seekor gajah di India memijak seorang warga emas sehingga mati sebelum kembali ke upacara pembakaran mayat bagi menyerang wanita itu sekali lagi, lapor akhbar Daily Star semalam.
Maya Murmu, 70, dilaporkan mengambil air dari sebuah perigi di Raipal, sebuah perkampungan di timur India pada 9 Jun lalu ketika insiden pertama berlaku, demikian menurut agensi berita Press Trust of India.
Haiwan itu dikatakan melarikan diri dari Santuari Hidupan Liar di Jharkhand, yang terletak kira-kira 199 kilometer dari lokasi kejadian.
Ia memijak dan menyebabkan kecederaan parah terhadap mangsa. Maya dikejarkan ke hospital terdekat, namun kemudian disahkan meninggal dunia, kata Inspektor Lopamudra Nayak dari balai polis Rasgovindpur.
Bagaimanapun, ketika waris mangsa melakukan upacara pembakaran mayatnya pada hari yang sama, gajah tersebut  tiba-tiba muncul dan menarik keluar mayat mangsa  daripada  longgokan kayu pembakaran yang telah disusun.
Ia memijak mayat wanita itu sekali lagi sebelum melemparkannya ke udara dan beredar.

Upacara tersebut dilaporkan dapat dilaksanakan selepas beberapa jam kemudian. – Agensi


Sindiket curi kereta Remy Sentosa tumpas
Oleh ALIF AZRAI GHAZALI

13 Jun 2022, 5:21 pm
KUALA LUMPUR – Polis berjaya menumpaskan sindiket Remy Sentosa yang disyaki aktif dalam kegiatan curi kereta jenama tempatan di sekitar Lembah Klang.
Ketua Polis Daerah Sentul, Asisten Komisioner Beh Eng Lai berkata, polis telah menjalankan beberapa serbuan bermula 4 Jun sehingga 8 Jun lalu dengan menahan empat suspek lelaki dan dua wanita warga tempatan berusia lingkungan 19 hingga 38 tahun.
“Sindiket terbabit didalangi empat lelaki warga tempatan yang diketuai suspek dikenali dengan nama panggilan Remy Sentosa berusia 38 tahun.
“Bertindak atas maklumat, polis berjaya merampas lapan buah kereta pelbagai jenis jenama Proton yang telah dilaporkan hilang di beberapa lokasi berbeza di sekitar negeri Selangor, Perak, Melaka dan Kuala Lumpur,” katanya pada sidang akhbar di Ibu Pejabat Polis Daerah (IPD) Sentul di sini hari ini.
Katanya, polis turut merampas dua telefon bimbit dan peralatan yang digunakan bagi melakukan kegiatan curi kenderaan tersebut.
Mengulas lanjut, kesemua kereta curi tersebut dianggarkan bernilai RM 60,000 dan sindiket dipercayai mula aktif sejak tahun 2014 menjalankan kegiatan curi kenderaan menggunakan peralatan diubah suai sendiri seperti batang ‘allen key’ yang telah diasah atau diukir.

“Salah seorang daripada suspek yang merupakan seorang mekanik kereta akan bertindak mengumpil pintu bahagian pemandu dengan menggunakan sebatang pemutar skru.
“Sindiket kemudian membuka bonet hadapan untuk mematikan alat penggera dengan mencabut sambungan wayar sistem penggera sebelum enjin kenderaan tersebut dihidupkan menggunakan sebatang allen key yang telah diubah suai,” ujarnya. -KOSMO! ONLINE


Terengganu benar korban, akikah dilaksana di pekarangan rumah
Oleh MOHD AZLI ADLAN

13 Jun 2022, 5:10 pm
KUALA TERENGGANU – Umat Islam di Terengganu kembali dibenarkan untuk melaksanakan ibadah korban dan akikah di pekarangan rumah dan kawasan lapang sempena sambutan Hari Raya Aidiladha tidak lama lagi.
Yang Dipertua Majlis Agama Islam dan Adat Melayu Terengganu (Maidam), Datuk Shaikh Harun Shaikh Ismail berkata, kebenaran tersebut mendapat perkenan Sultan Terengganu, Sultan Mizan Zainal Abidin berikutan peralihan negara ke fasa endemik pada masa ini.
Beliau berkata, ibadah korban dan akikah di negeri ini juga dibenarkan dilaksanakan di pekarangan masjid dan surau serta rumah sembelihan berdaftar dengan Jabatan Perkhidmatan Veterinar.
“Jumlah haiwan yang hendak dikorbankan untuk ibadah korban dan akikah tidak dihadkan.
“Begitu juga petugas yang akan menguruskan kedua-dua ibadah terbabit,” katanya dalam satu kenyataan di sini hari ini.
Shaikh Harun berkata, Jabatan Hal Ehwal Agama Islam Terengganu (JHEAT) akan mengeluarkan garis panduan pelaksanaan ibadah korban dan aqiqah tersebut pada masa terdekat.

Dalam perkembangan sama, beliau memberitahu, solat sunat Aidiladha dibenarkan didirikan di semua masjid dan surau di Terengganu tanpa sebarang penjarakan sosial seperti prosedur operasi standard (SOP) ditetapkan pada 20 Mac lalu.
“Begitupun kebenaran bagi ibadah korban dan akikah serta solat sunat Aidilfitri ini dikecualikan terhadap kawasan di negeri ini yang dikenakan Perintah Kawalan Pergerakan Diperketat (PKPD),” katanya. – KOSMO! ONLINE


Lelaki cabut, rosakkan batu nisan ditangkap
Oleh KOSMO!

13 Jun 2022, 5:26 pm
BAGAN SERAI – Gara-gara merosakkan batu nisan di kawasan tanah perkuburan Islam di Kampung Jawa, Semanggol di sini pada 8 Jun lalu, seorang lelaki ditahan polis selepas video perbuatannya itu tular di media sosial.
Ketua Polis Daerah Kerian, Superintendan Mazuki Mat berkata, video berdurasi 1 minit 21 saat yang menunjukkan perbuatan suspek melakukan khianat di kawasan tanah perkuburan telah dikesan dimuat naik di media sosial pada hari kejadian.
Menurutnya, berdasarkan rakaman video itu, seorang lelaki bertindak di luar kawalan dengan merosakkan batu-batu nisan di kawasan perkuburan terbabit.
“Hasil siasatan dan semakan video itu mendapati, suspek hanya tinggal berdekatan kawasan itu. Bertindak atas maklumat awam, lelaki terbabit telah ditahan untuk siasatan lanjut,” katanya kepada pemberita hari ini.
Mazuki memberitahu, polis telah membuka kertas siasatan di bawah Seksyen 297 Kanun Keseksaan iaitu pencerobohan di tempat-tempat perkuburan
Katanya, bagaimanapun, motif sebenar suspek melakukan perbuatan itu masih dalam siasatan.

“Suspek telah direman selama lima hari sehingga 15 Jun ini,” ujarnya.


Murah rezeki, panjang umur beri kucing makan – Azhar Idrus
Oleh KOSMO!

13 Jun 2022, 6:16 pm
PETALING JAYA – Tiada hukum sekiranya kita tidak memberi makan kepada haiwan terutamanya kucing, namun jika diberikan makanan hukumnya adalah sunat.
Penceramah selebriti, Ustaz Azhar Idrus berkata, walaupun kita selalu berzikir namun kedekut terhadap haiwan, kelakuan itu tidak memberikan apa-apa makna.
“Allah hantar kucing kepada kita adalah untuk kita kongsi rezeki kepada haiwan tersebut. Kucing tidak minta banyak hanya untuk melepaskan laparnya.
“Nabi pernah berkata, kalau kita tanam tanaman dan dimakan oleh burung, maka ia menjadi sedekah kepada kita. Jadi jika kita bagi makan pada kucing itu akan jadi kifarah kepada kita,” jelasnya dalam satu sesi ceramahnya di YouTube baru-baru ini.
Tambah Azhar, nabi adalah contoh yang terbaik, baginda memberi makan kepada haiwan, budak-budak dan sesiapa sahaja sehingga nabi kata jika diberi makan kepada haiwan yang ada perut ia dikira sedekah.
“Biasalah kalau kita masuk kedai makan mesti ada kucing yang datang meminta makanan daripada kita, jika kita mahukan murah rezeki kita kongsi dengan haiwan itu.

“Awak tu ada banyak duit dalam bank dalam kocek, tapi kedekut, bukan setakat murah rezeki malah kita juga cepat kaya, kalau tak percaya cubalah,” ujarnya. -KOSMO! ONLINE.


Sindiket jual biskut ganja, dadah tumpas
Oleh NOR AZIAH MAT NOH

13 Jun 2022, 6:12 pm
KUALA LUMPUR – Polis berjaya menumpaskan kegiatan sindiket dadah yang aktif sejak tahun lepas menjual biskut berperisa ganja serta dadah di sekitar Lembah Klang menerusi tiga serbuan berasingan di Batu Caves, Selangor dan Bandar Menjalara, Kepong.
Ketua Polis Daerah Sentul, Asisten Komisioner Beh Eng Lai berkata, serbuan itu dijalankan Bahagian Siasatan Jenayah Narkotik Daerah (BSJN) Sentul pada Rabu serta Khamis lalu sekitar pukul 4 petang hingga 7 malam.
“Menerusi serbuan pertama, kita berjaya menahan seorang lelaki warga tempatan berusia 21 tahun bersama sepeket syabu seberat 13 gram(g) disimpan di dalam poket suspek.
“Susulan itu, polis menjalankan pemeriksaan ke atas sebuah kondominium dan menemui 15 ketulan mampat ganja seberat 14,980g, dua bungkus biskut berperisa ganja (230g) dan lima peket syabu (65g),“ katanya dalam sidang akhbar di Ibu Pejabat Polis Daerah (IPD) Sentul, di sini hari ini.
Menurutnya, sebungkus biskut disyaki berperisa ganja itu dijual dengan harga RM100 kepada pelanggan tetap menerusi media sosial yang diperolehi melalui seorang suspek lelaki tempatan yang sedang giat dikesan.
Mengulas lanjut, polis telah menjalankan serbuan kedua di sekitar Batu Caves dan berjaya memberkas dua suspek lelaki tempatan berusia 22 hingga 25 tahun disyaki terlibat aktiviti pengedaran dadah terbabit.

Katanya, hasil penahanan itu polis turut merampas 10 ketulan mampat ganja seberat 9,940g, seutas rantai, sepasang subang dan wang tunai berjumlah RM1,500 di dalam kereta suspek.
Menurut Eng Lai, serbuan terakhir pula dijalankan di sebuah kondominium sekitar Bandar Menjalara yang mana polis menahan empat lelaki tempatan berusia 23 hingga 24 tahun bersama sepeket syabu seberat 5.4g, dua peket berisi pil ekstasi (2,863g) dan wang tunai berjumlah RM2,100.
Tambahnya, jumlah keseluruhan rampasan dadah bernilai RM248,490 yang boleh menampung seramai 15,798 pengguna.
“Hasil ujian air kencing pula mendapati tiga daripada tujuh suspek positif ganja dan mempunyai empat rekod lampau berkaitan dadah.
“Kesemua suspek telah direman selama tujuh hari bermula Khamis lalu di bawah Seksyen 39(b) Akta Dadah Berbahaya 1952 untuk siasatan lanjut,” ujarnya. – KOSMO! ONLINE


Video buat aksi ‘wheelie’ tular, polis cari dua remaja sampai ke rumah
Oleh ROSALWANI CHE SOH

13 Jun 2022, 5:33 pm
JELI – Dua remaja dicekup selepas video yang memaparkan aksi mereka melakukan aksi ‘wheelie’ di atas sebuah motosikal di Jalan Jeli-Dabong, Kuala Balah di sini tular di media sosial sejak Khamis lalu.
Kedua-dua remaja berusia 15 dan 17 tahun itu ditahan semalam di rumah masing-masing di Kuala Balah, Bukit Jering di sini kira-kira pukul 11 malam selepas polis menjejak mereka berdasarkan video yang tular menerusi media sosial Instagram.
Ketua Polis Daerah Jeli, Superintendan Ahmad Arifin berkata, siasatan awal mendapati, kedua-dua remaja terbabit melakukan aksi berkenaan di Jalan Jeli-Dabong, Kuala Balah di sini pada Khamis lalu.
Menurutnya, berdasarkan video berdurasi 29 saat itu, ia jelas menunjukkan dua remaja yang terdiri daripada penunggang dan pembonceng motosikal membuat aksi ‘wheelie’ yang membahayakan diri sendiri termasuk pengguna jalan raya lain.
“Kedua-dua remaja terbabit ditahan di rumah mereka dan motosikal jenis Honda EX5 yang dinaiki mereka semasa kejadian turut dirampas.
“Mereka diletakkan di dalam lokap Ibu Pejabat Polis Daerah Jeli malam semalam sebelum dibebaskan dengan jaminan polis hari ini,” katanya dalam satu kenyataan hari ini. -KOSMO! ONLINE


Jadi ‘hadiah’ hari jadi Permaisuri Selangor, Fazura, Fattah alami kejutan
Oleh NUR EMIRA SAIZALI

13 Jun 2022, 5:31 pm
PETALING JAYA – Bagai bulan jatuh ke riba, begitulah pepatah yang sesuai menggambarkan pengalaman pelakon popular, Fazura apabila dipilih menjadi antara hadiah kejutan pada majlis ulang tahun kelahiran Tengku Permaisuri Selangor, Tengku Permaisuri Norashikin Abdul Rahman baru-baru ini.
Fazura atau nama sebenarnya Nur Fazura Sharifuddin, 38, mengakui sangat teruja apabila dia dan suami, Fattah Amin diamanahkan sebagai pembawa kek pada hari bersejarah tersebut.
Lebih manis, bukan hanya kehadiran mereka memberikan kejutan manis buat Tengku Permaisuri, bahkan Fazura sendiri berdepan kejutan dengan senyuman dan perkenan Sultan Selangor, Sultan Sharafuddin Idris Shah dan Permaisuri Selangor itu kepada mereka berdua.
“Saya dan Fattah telah berpeluang menghadiri majlis sambutan peribadi untuk Tengku Permaisuri yang bertemakan Bollywood, sangat meriah.
“Kami adalah antara hadiah dengan misi membawa kek untuk memberikan kejutan manis kepada Tuanku Permaisuri.
“Itulah cadangannya, namun ketika membawa kek menuju ke hadapan baginda sambil diiringi nyanyian Happy Birthday, dapat dirasakan yang sedang mengalami kejutan ialah kami berdua,” katanya.

Katanya yang terkenal menerusi drama Hero Seorang Cinderella itu, perasaannya semakin teruja apabila melihat kegembiraan yang jelas terpancar pada wajah Tengku Permaisuri Norashikin.
“Sungguh dapat kami lihat Tuanku Permaisuri sangat berkenan dan sukacita dengan kehadiran kami serta Sultan Selangor, Sultan Sharafuddin Idris Shah turut kurniakan senyuman. Sungguh besar jiwa baginda Tuanku berdua. Kami pulang dari majlis membawa pelbagai kenangan manis yang tidak akan dilupakan,” katanya.
Paling tidak boleh dilupakan, Fazura yang kini menyerlah sebagai usahawan tudung berjaya turut terinspirasi dengan kerendahan hati dan sikap romantis pasangan diraja itu,
“Yang paling tersemat di hati ialah baginda Tuanku berdua merupakan pasangan yang sangat merendah diri dan romantis. Sangat kagum dan menjadi contoh kepada kami,” ujarnya.
Terdahulu, Fazura juga pernah menerima beberapa barangan istimewa kiriman Permaisuri Selangor sebelum ini seperti syiling emas dan naskhah al-Quran. – KOSMO! ONLINE


Isu bahasa dan ketiadaan saksi punca laporan berprofil tinggi lewat
Oleh AMREE AHMAD

13 Jun 2022, 5:04 pm
PUTRAJAYA – Kelewatan penyediaan laporan penuh pasukan petugas khas yang dibentuk kerajaan pada akhir tahun lepas berpunca daripada pelbagai faktor di luar bidang kawalan.
Situasi itu jelas Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar, termasuk teks dokumen asal dalam bahasa Inggeris.
“Keadaan itu memerlukan tempoh lanjut bagi penterjemahan namun saya berharap laporan akhir dapat dibentangkan pada Ogos depan,” katanya pada sidang akhbar khas di sini hari ini.
Sesi itu menyaksikan beliau menjelaskan mengenai pindaan 11 kesalahan bagi dimansuhkan hukuman mati mandatori susulan kenyataan akhbar mengenai isu tersebut pada Jumaat lalu.
Perdana Menteri, Datuk Seri Ismail Sabri Yaakob pada 9 Oktober 2021 mengumumkan tiga pasukan petugas khas antaranya isu kematian anggota bomba, Muhammad Adib Mohd. Kassim.
Turut dibentuk kerajaan ialah melibatkan tindakan perundangan untuk kes Pulau Batu Puteh dan dakwaan bekas Peguam Negara, Tan Sri Tommy Thomas dalam buku yang dihasilkannya.

Mengulas lanjut, Wan Junaidi berkata, pihaknya akan bekerjasama dengan Dewan Bahasa dan Pustaka bagi memastikan tiada kesalahan terjemahan untuk segala dokumen pasukan itu.
“Justeru, jawatankuasa dalam pasukan terbabit memerlukan tempoh lanjut lagi sebelum dapat melaporkan kepada jemaah menteri kerana ia melibatkan isu yang agak serius,” jelasnya. – KOSMO! ONLINE


Tukang cat edar 186.43 gram methamphetamine ke tali gantung
Oleh MUHAMMAD AYMAN GHAFFA

13 Jun 2022, 4:12 pm
KOTA BHARU -Seorang tukang cat rumah dihukum gantung sampai mati oleh Mahkamah Tinggi di sini hari ini atas pertuduhan mengedar dadah jenis methamphetamine seberat 186.43 gram (g), empat tahun lalu.
Hakim Datuk Wan Ahmad Farid Wan Salleh menetapkan hukuman itu kepada Sabri Hamzah, 49, selepas pihak pembelaan gagal menimbulkan keraguan munasabah di akhir kes pembelaan.
Wan Ahmad Farid dalam penghakiman berkata, Sabri mempunyai pengetahuan bahawa dadah berkenaan adalah berbahaya malah alasannya melarikan diri ke belakang rumah untuk mengambil sarang burung juga tidak munasabah.
“Tertuduh juga didapati cemas ketika serbuan polis selain cuba untuk melarikan diri ke lorong belakang rumahnya.
“Oleh itu, tertuduh dihukum gantung sampai mati dan barang kes akan dilupuskan. Mahkamah juga terikat dengan undang-undang sedia ada selagi hukuman tidak dipinda di Parlimen,” katanya.
Tertuduh didakwa melakukan kesalahan itu di kawasan semak belakang sebuah rumah di Kampung Tasik Hulu, Gual Sitok, Rantau Panjang pada pukul 7 malam, 31 Januari 2018.

Tertuduh didakwa mengikut Seksyen 39B(1)(a) Akta Dadah Berbahaya 1952 yang boleh dihukum di bawah Seksyen 39B(2) akta sama yang membawa hukuman mati.
Pendakwaan dikendalikan Timbalan Pendakwa Raya, Khairul Anuar Wahab manakala tertuduh diwakili peguam, Muhammad Hasif Hassan.
Muhammad Hasif dalam rayuannya berkata, ia merupakan kesalahan pertama yang dilakukan anak guamnya yang merupakan bapa kepada empat anak berusia tujuh hingga 17 tahun.
Tertuduh juga kesal dengan kesilapan yang dilakukannya dan tidak akan melakukan perbuatan itu pada masa akan datang. – KOSMO! ONLINE


Ibu syak anak OKU dirogol jiran semasa keluar bersiar-siar
Oleh MUHAMMAD AYMAN GHAFFA

13 Jun 2022, 5:00 pm
KOTA BHARU – Seorang remaja perempuan orang kelainan upaya (OKU) kategori masalah pembelajaran dipercayai dirogol seorang pemandu lori yang juga jirannya selepas mereka keluar bersiar-siar dengan menaiki sebuah motosikal kelmarin.
Ketua Polis Daerah Kota Bharu, Asisten Komisioner Mohd. Rosdi Daud berkata, berdasarkan keterangan ibu mangsa, pelajar tingkatan tiga itu dipercayai keluar bersama lelaki tersebut sebelum dia pulang ke rumah kira-kira pukul 7.50 malam.
Menurutnya, wanita itu mengesyaki anaknya telah dirogol suspek yang berusia dalam lingkungan 20-an di rumah sewanya di daerah ini.
“Siasatan mendapati, mangsa berusia 15 tahun dan merupakan seorang OKU kategori masalah pembelajaran selain pelajar di sebuah sekolah menengah di sini.
“Susulan laporan itu, mangsa telah dibawa ke hospital Raja Perempuan Zainab II di sini untuk pemeriksaan dan rawatan,” katanya dalam satu kenyataan hari ini.
Menurut Mohd. Rosdi, polis telah menahan suspek di rumah sewanya kira-kira pukul 8.30 malam semalam.

Katanya, semakan mendapati, suspek yang masih bujang mempunyai dua rekod kesalahan lampau berkait kes jenayah dan dadah selain positif dadah jenis methamphetamine.
Tambahnya, suspek direman selama lima hari bermula hari ini dan kes disiasat mengikut Seksyen 376 Kanun Keseksaan. – KOSMO! ONLINE


Siti Nurhaliza teruja, sebak Aafiyah dah sekolah
Oleh MOHD. HAIKAL ISA

13 Jun 2022, 4:18 pm
PETALING JAYA – Penyanyi tersohor negara, Datuk Siti Nurhaliza teruja dan sebak apabila anak sulungnya, Siti Aafiyah memulakan hari pertama persekolahan hari ini.
Siti atau nama sebenarnya, Siti Nurhaliza Tarudin memaklumkan, puteri kesayangannya itu terlalu bersemangat untuk memulakan hari pertama di sekolah sehingga terlupa untuk mencium tangannya dan suami, Datuk Seri Khalid Mohamad Jiwa.
“Alhamdulillah, hari pertama Aafiyah masuk sekolah (tadika). Malam semalam, dia tidur awal, bangun pagi ayah kejutkan dia kata nak masuk sekolah tapi dia tak cranky (merengek) pun.
“Bersiap cantik dan siap pose (bergaya) cantik lagi depan ayah dan ibu dengan baju sekolah. Semangat betul dia nak ke sekolah.
“Sampai sekolah depan depan pintu kelas, dia terus masuk tak tengok belakang dah. Ayah dan ibu yang panggil minta salam. Ibu nak menangis tapi tahan sahaja,” katanya menerusi satu hantaran status dalam Instagram.
Menerusi hantaran status sama, pelantun lagu Cindai itu memanjatkan doa agar Aafiyah diberikan kelancaran dan kemudahan dalam urusan menuntut ilmu.

“Semoga Allah SWT pelihara anak ibu dan semoga Aafiyah menjadi hamba Allah yang terang hati, diberikan kelancaran menuntut ilmu agama dunia akhirat dan pada masa sama, memberi manfaat kepada insan lain,” coretnya.
Turut disertakan dalam perkongsian status tersebut sekeping foto Aafiyah bersama Siti dan Datuk K di sekolah berkenaan.
Menjengah ruangan komen, ramai rakan artis yang turut berkongsi rasa teruja bersama siti termasuklah diva ternama Indonesia, Hetty Koes Endang yang menulis: “Sudah pintar ya Alyah (Aafiyah). Banyak (ramai) kawan nanti di sekolah.”
Untuk rekod, Siti berkahwin dengan Datuk K pada 21 Ogos 2006 dan mereka dikurniakan dua cahaya mata iaitu Aafiyah, 4, dan Muhammad Afwa yang kini berusia setahun. – KOSMO! ONLINE


PM ucap tahniah kepada Janushaa
Oleh LUQMAN RIDHWAN MOHAMED NOR

13 Jun 2022, 4:20 pm
PUTRAJAYA – Perdana Menteri, Datuk Seri Ismail Sabri Yaakob mengucapkan tahniah kepada Pegawai Kadet Kanan (PKK) Tentera Laut Diraja Malaysia (TLDM), B. Janushaa iaitu pegawai wanita pertama negara yang berjaya menamatkan Pengajian dan Latihan Ketenteraan di United States Naval Academy (USNA).
Beliau menzahirkan ucapan tersebut menerusi satu hantaran di laman Facebook rasminya hari ini.
“Saya amat bangga dengan kejayaan PKK Janusha yang bukan sahaja membuktikan anak Malaysia hebat di pentas dunia, malah menyerlahkan kewibawaan golongan wanita muda Malaysia untuk bersaing dalam dunia ketenteraan,” katanya.
Majlis Tamat Pengajian itu disempurnakan oleh Presiden Amerika Syarikat, Joe Biden.
Ismail Sabri berkata, kejayaan tersebut diharapkannya menjadi suntikan semangat kepada warga TLDM untuk terus berusaha mencapai kejayaan di masa hadapan.
“Syabas dan tahniah PKK Janushaa!,” katanya. – KOSMO! ONLINE


Sultan Johor berkenan terima menghadap Amy Search
Oleh MOHAMAD FAIZAL HASHIM

13 Jun 2022, 4:26 pm
JOHOR BAHRU – Sultan Johor, Sultan Ibrahim Sultan Iskandar berkenan menerima kunjungan hormat penyanyi rock tersohor negara, Amy Search.
Amy atau nama sebenarnya, Suhaimi Abdul Rahman hadir bersama gitaris, Hillary Ang dan Man Kidal serta pemain bass, Nasir Daud.
Pada pertemuan bersama Sultan Johor, Amy turut mempersembahkan cenderahati berupa piring hitam album beliau, Gothik Malam Edan serta beberapa cenderamata lain daripada kumpulan Search.
Sebagai rekod, Amy berjaya mengadakan Konsert Search Endemik 2022 pada 4 dan 5 Jun lalu.
Konsert Endemik Search berlangsung selama dua malam di Zepp Kuala Lumpur selama lebih dua jam dengan dendangan 22 buah lagu. -KOSMO! ONLINE


Netflix beri lampu hijau Squid Game musim kedua
Oleh KOSMO!

13 Jun 2022, 4:30 pm
LOS GATOS, CALIFORNIA – Syarikat perkhidmatan penstriman video Netflix mengumumkan bahawa rancangan televisyen popular Korea Selatan, Squid Game bakal menemui peminat untuk musim kedua, lapor saluran berita CNN semalam.
“Gi-Hun kembali. Watak utama akan kembali. Musim kedua bakal tiba,” kata pengarah, penulis dan penerbit eksekutif, Hwang Dong-hyuk menerusi sepucuk surat kepada peminat.
Squid Game ialah drama fiksyen dari Korea Selatan berkisar tentang kumpulan peserta yang terdesak, perlu bermain permainan maut kanak-kanak untuk memenangi hadiah wang tunai.
Seong Gi-Hun memegang watak utama drama itu sebagai seorang kaki judi yang sudah bercerai dan menyertai pertandingan demi wang.
Dalam suratnya, Dong-hyuk turut menjelaskan mengenai kemunculan beberapa watak baharu dan perkembangan jalan cerita untuk musim kedua.
“Lelaki bersut dengan ddakji (permainan lipatan kertas) mungkin akan kembali,” katanya, merujuk kepada seorang jurujual misteri yang merekrut peserta dalam permainan itu.

Dalam suratnya, dia juga menyatakan bahawa penonton bakal diperkenalkan kepada watak Cheol-su iaitu ‘teman lelaki’ kepada patung animatronik terkenal, Young-hee.
Netflix memberitahu CNN pada Oktober tahun lalu bahawa Squid Game adalah siri terbesar pernah dilancarkan oleh syarikat itu.
Ia muncul sebagai siri drama Korea Selatan pertama di platform itu yang meraih kedudukan No.1 di Amerika Syarikat (AS) dan menarik 1.65 bilion jam tontonan dalam tempoh 28 hari selepas ditayangkan.
“Selama 12 tahun diambil untuk pembikinan musim pertama Squid Game tahun lalu.
“Namun, masa 12 hari sahaja diperlukan untuk drama ini menjadi siri paling popular,” kata Hwang dalam surat itu. – Agensi


Polis cari pemandu Proton Wira
Oleh AIMUNI TUAN LAH

13 Jun 2022, 4:35 pm
GUA MUSANG – Polis mengesan pemandu kereta jenis Proton Wira yang terbabit dalam kemalangan sehingga menyebabkan treler membawa muatan kayu balak terbalik di Kilometer 65, Jalan Gua Musang-Kuala Krai di sini semalam.
Ketua Polis Daerah Gua Musang, Superintendan Sik Choon Foo berkata, pemandu kereta itu dipercayai meninggalkan kenderaannya selepas terbabit kemalangan di lokasi kejadian.
MEnurut Choon Foo, setakat ini, pihaknya masih belum dapat mengenal pasti identiti pemandu kereta itu dan pemeriksaan di dalamnya tidak menemui sebarang barangan salah.
“Kita mengesan pemilik asal kereta itu, namun siasatan mendapati ia telah dijual kepada orang lain.
“Orang ramai yang mempunyai maklumat mengenai pemandu kereta itu diminta menghubungi Pegawai Penyiasat, Inspektor Petri Amirah Majidi di talian 09-912 1222 bagi membantu siasatan,” katanya.
Kosmo! Online hari ini melaporkan, kedua-dua arah Jalan Gua Musang-Kuala Krai di sini sesak teruk lebih lima jam selepas treler membawa muatan kayu balak terbalik dalam kemalangan di Kilometer 65, Jalan Gua Musang-Kuala Krai di sini semalam.

Dalam kejadian pukul 6.30 petang itu, laluan di kedua-dua arah ditutup akibat treler melintang selain kayu balak bergelimpangan atas jalan. – KOSMO! ONLINE


HUSM perlu 12,000 beg darah tampung keperluan pesakit
Oleh ROSALWANI CHE SOH

13 Jun 2022, 4:52 pm
KOTA BHARU – Unit Perubatan Transfusi, Hospital Universiti Sains Malaysia (HUSM) memerlukan sebanyak 12,000 beg darah bagi menampung keperluan semasa pesakit di hospital berkenaan.
Pegawai Perubatan Unit Perubatan Transfusi HUSM, Dr. Mohd. Amran Ab. Wahab berkata, setakat ini, pihaknya memerlukan kira-kira 800 beg darah untuk keperluan semasa selain digunakan untuk menyalurkan bantuan kepada hospital yang memerlukan.
Menurutnya, jumlah darah di unit berkenaan masih mencukupi, namun bekalan perlu dipastikan sentiasa ada memandangkan keperluannya sentuasa diperlukan bergantung kepada jumlah kes kecemasan yang diterima.
“Kita memerlukan bekalan darah yang mencukupi untuk membantu pesakit kecemasan yang mengalami pendarahan di luar jangka seperti kes kemalangan, komplikasi semasa bersalin, bayi pramatang, talasemia, barah, kegagalan buah pinggang dan pembedahan kritikal.
“HUSM mengalami kemerosotan sehingga 50 peratus bekalan darah semasa pandemik Covid-19. Pengurangan darah itu juga disebabkan kekangan untuk menganjurkan program menderma darah semasa musim pandemik,” katanya ketika ditemui pemberita selepas Program Derma Darah di Hotel Perdana di sini hari ini.
Mengulas lanjut, menurut Mohd. Amran berkata, pihaknya juga tidak menyimpan banyak darah jenis O kerana ia hanya boleh didermakan kepada individu darah jenis sama. – KOSMO! ONLINE


Tubuh jawatankuasa khas siasat operasi kolam udang haram
Oleh ASLIZA MUSA

13 Jun 2022, 4:57 pm
BAGAN SERAI – Satu jawatankuasa khas akan ditubuhkan kerajaan negeri bagi menyiasat aspek pengoperasian kolam ternakan udang di negeri ini.
Pengerusi Jawatankuasa Perladangan dan Industri Makanan negeri, Razman Zakaria berkata, jawatankuasa tersebut diwujudkan berikutan terdapat banyak kolam udang di Perak beroperasi secara haram.
Katanya, jawatankuasa dipengerusikan bersama pejabat tanah dan galian (PTG) itu akan melakukan siasatan terperinci merangkumi semua aspek termasuk keluasan tanah yang diusahakan secara haram.
“Semua orang tahu bahawa banyak kolam penternakan udang bukan sahaja di daerah Kerian malah di seluruh negeri telah diusahakan secara haram.
“Jika perusahaan itu dijalankan secara haram tanpa mengikut syarat yang ditetapkan, ia tidak mendatangkan hasil kepada kerajaan negeri.
“Oleh sebab itu, kerajaan negeri cuba mencari kaedah menang-menang di mana kita mahu perusahaan tersebut dijalankan mengikut prosedur yang ditetapkan. Jadi, satu jawatankuasa akan ditubuhkan dan dipengerusikan bersama PTG untuk melihat perkara ini,” katanya ketika ditemui pemberita selepas menyerahkan cek berjumlah RM100,000 kepada Sekolah Rendah Agama Rakyat (SRAR) Al-Latifiah, Alor Setanggok di sini hari ini.

Sumbangan itu diserahkan Razman yang juga Ahli Dewan Undangan (ADUN) Gunung Semanggol kepada sekolah berkenaan bagi tujuan baik pulih khususnya membabitkan pembaikan bumbung.
Mengulas lanjut sama ada operasi kolam ternakan udang itu akan dihentikan sementara, Razman berkata, pihaknya akan meneliti sebarang tindakan sebelum keputusan dapat diambil. -KOSMO! ONLINE


Seludup sayur, ikan guna feri pelancongan
Oleh DIYANATUL ATIQAH ZAKARYA

13 Jun 2022, 4:47 pm
MELAKA – Taktik lapan individu cuba menyeludup masuk komoditi pertanian dan hasil ikan menggunakan feri pelancongan gagal selepas dicekup di Kompleks Imigresen, Kastam, Kuarantin dan Keselamatan (ICQS), di sini semalam.
Dalam operasi kira-kira pukul 1 tengah hari itu, kesemua individu berusia 20 hingga 50 tahun tersebut ditahan sepasukan penguat kuasa Jabatan Perkhidmatan Kuarantin dan Pemeriksaan Malaysia (Maqis).
Pengarah Maqis, Nora Dinah Abdul Rahman berkata, hasil pemeriksaan terhadap lapan individu di terminal berkenaan menemui pelbagai makanan komoditi pertanian dan hasil laut yang cuba diseludup masuk di dalam beg pakaian.
“Modus operandi yang digunakan adalah dengan meletakkan semua barang tersebut di dalam beg pakaian dan dibalut dengan kemas bagi mengaburi pegawai Maqis semasa pemeriksaan dijalankan.
“Komoditi itu tidak mempunyai Permit Import yang sah dan kesemua bekalan dianggarkan bernilai RM2,700 dirampas untuk tindakan selanjutnya,” katanya dalam kenyataan di sini hari ini.
Ujarnya, antara yang dirampas adalah petai, buah limau, cili dan beberapa jenis sayuran lain.

Kesemua tangkapan dilepaskan selepas keterangan merek diambil. Siasatan dilakukan mengikut Seksyen 11(1), Akta Perkhidmatan Kuarantin dan Pemeriksaan Malaysia 2011 (Akta 728). -KOSMO! ONLINE


Johor benar solat rapat saf kuat kuasa hari ini
Oleh MOHAMAD FAIZAL HASHIM

13 Jun 2022, 3:54 pm
JOHOR BAHRU – Jemaah masjid dan surau di negeri ini kini dibenarkan untuk merapatkan saf mereka bagi aktiviti solat berjemaah berkuat kuasa pada hari ini.
Pengerusi Jawatankuasa Hal Ehwal Agama Islam negeri, Mohd. Fared Mohd. Khalid berkata, prosedur operasi standard (SOP) pelaksanaan solat berjemaah itu mendapat perkenan Sultan Johor, Sultan Ibrahim Sultan Iskandar sebagai Ketua Agama Islam Negeri.
Beliau berkata, walaupun dibenarkan solat berjemaah dengan cara merapatkan saf, setiap jemaah yang hadir digalakkan membawa sejadah sendiri.
“SOP itu juga bagaimanapun masih menetapkan supaya jemaah wajib untuk memakai pelitup muka ketika berada di dalam ruang masjid dan surau manakala bersalaman antara jemaah tidak digalakkan.
Mohd. Fared (tengah) pada sidang akhbar di Pusat Islam Iskandar, di sini hari ini.
“Aktiviti pengimarahan masjid dan surau seperti Kelas Pengajian Takmir, Kuliah Subuh, Kuliah Dhuha, Majlis Zikir dan seumpamanya adalah dibenarkan,” katanya pada sidang akhbar di Pusat Islam Iskandar, di sini hari ini.
Pada 28 Mac lalu, Johor membenarkan pelaksanaan solat berjemaah di masjid dan surau dengan cara merapatkan sejadah tanpa bersentuhan antara jemaah dalam fasa peralihan endemik.

Ketika itu, jemaah hendaklah membawa sejadah sendiri berukuran sekurang-kurangnya satu meter panjang dan 0.6 meter lebar serta lengkap dua dos suntikan vaksin.
Mohd. Fared menambah, segala aktiviti memasak dan jamuan adalah dibenarkan dalam kawasan masjid dan surau termasuk aktiviti yang melibatkan bermalam turut dibenarkan. -KOSMO! ONLINE


Hanya benarkan industri teknologi tinggi di Taman Teknologi P. Pinang
Oleh SAFINA RAMLI

13 Jun 2022, 4:07 pm
GEORGE TOWN – Kerajaan negeri memberi jaminan hanya industri berteraskan teknologi tinggi akan berada di Taman Teknologi Pulau Pinang dengan keluasan 339 hektar di Jalan Tun Hamdan Sheikh Tahir, Bertam, Seberang Perai Utara (SPU) dekat sini.
Ketua Menteri, Chow Kon Yeow berkata, walaupun taman teknologi baharu itu dibangunkan pemaju swasta namun kerajaan negeri menerusi Perbadanan Pembangunan Pulau Pinang (PDC) dan Invest Penang akan sentiasa bekerjasama serta memberi khidmat nasihat mengenai pelaburan asing di situ.
“Kawasan ini melibatkan sektor industri teknologi tinggi seperti di kawasan Batu Kawan, di mana kebanyakan syarikat yang melabur adalah syarikat berteknologi tinggi seperti bidang semi-konduktor, industri aero angkasa, barangan pembuatan perubatan dan lain-lain.
“Kerajaan negeri juga difahamkan oleh pemaju bahawa mereka telah mendapatkan komitmen dari Kementerian Kewangan dan Lembaga Pembangunan Pelaburan Malaysia (MIDA) berhubung tawaran insentif kepada syarikat dan pelabur asing yang bakal melabur di situ,” katanya pada sidang akhbar di pejabat Ketua Menteri di sini hari ini.
Mengulas lanjut, Kon Yeow berkata, pembangunan taman industri baharu itu akan dilakukan di tanah seluas 800 ekar yang telah dizonkan sebagai tanah industri sejak tahun 2004 dan hanya mula dibangunkan pada tahun ini oleh pemaju swasta.
“Pembangunan taman industri baharu ini dapat mengimbangi kemajuan industri di kawasan Seberang Perai dan pulau serta menjadikan kawasan SPU sebagai satu kawasan industri berteraskan teknologi tinggi,” ujarnya.

Semalam, Menteri Perumahan dan Kerajaan Tempatan Datuk Seri Reezal Merican Naina Merican meminta kerajaan negeri Pulau Pinang memberikan maklumat berhubung sektor industri yang akan berada kawasan Taman Teknologi Pulau Pinang itu.
Sebelum ini, penduduk di 10 taman perumahan berhampiran telah mengadakan bantahan aman bagi menolak cadangan Pembangunan Kuarters (Penginapan) Pekerja Berpusat (CLQ) di situ yang akan menempatkan ribuan pekerja asing. -KOSMO! ONLINE


Patung ‘puaka’ Squid Game ada teman lelaki
Oleh MOHD. HAIKAL ISA

13 Jun 2022, 3:57 pm
SIRI fenomena Korea Selatan, Squid Game musim kedua akan menyaksikan kemunculan ‘teman lelaki’ patung gergasi bermata laser yang menjadi igauan khalayak iaitu Young-hee bernama Cheol-su.
Perkara tersebut diumumkan pengarah, penulis skrip dan penerbit eksekutif siri popular Netflix berkenaan, Hwang Dong-hyuk.
“Tahun lalu, kami mengambil masa selama 12 tahun untuk membawakan musim pertama Squid Game. Tetapi, ia hanya mengambil 12 hari untuk dinobatkan sebagai siri paling popular Netflix.
“Sekarang (untuk musim kedua), Gi-hun akan kembali. The Front Man juga akan kembali. Lelaki bersut dengan permainan ‘ddakji’ mungkin akan kembali.
“Kalian juga akan diperkenalkan kepada teman lelaki patung laser, Young-hee iaitu Cheol-su,” umum Dong-hyuk menerusi satu coretan dalam Instagram rasmi Squid Game.

View this post on Instagram

A post shared by Squid Game (@squidgamenetflix)

Untuk rekod, watak utama dalam Squid Game iaitu Gi-hun dilakonkan oleh Lee Jung-jae. Disebabkan keberkesanan dan fenomena yang dicetuskan dalam siri berkenaan, dia diangkat sebagai Pelakon Lelaki Terbaik (Drama) dalam acara berprestij, Screen Actors Guild Awards 2022 (SAG Awards 2022).

Karakter The Front Man dijayakan pelakon berpengalaman Korea Selatan, Lee Byung-hun sementelah aktor kacak, Gong Yoo memainkan peranan tukang rekruit permainan antara hidup dan mati tersebut yang mencetus misteri pada musim pertama.
Musim kedua dijangka menemui penonton menjelang hujung 2023 atau 2024.
Squid Game merupakan siri paling popular Netflix dengan jumlah tontonan lebih 142 juta di 94 buah negara sekali gus mengatasi rekod yang sebelum ini dipegang Bridgerton sebagai siri paling popular platform penstriman berkenaan. – KOSMO! ONLINE


Perang psikologi, penyokong Bangladesh pakai kasut bola
Oleh KOSMO!

13 Jun 2022, 3:17 pm
PETALING JAYA – Perlawanan ketiga pasukan bola sepak negara dalam saingan kelayakan Piala Asia 2023 menentang Bangladesh malam esok nampaknya bukan satu perlawanan yang mudah.
Selepas mengalami kekalahan tipis 2-1 ketika menentang Bahrain beberapa hari lalu, pasukan bola sepak Bangladesh pula bakal menguji skuad kebangsaan di Stadium Bukit Jalil.
Tular di media sosial ketika ini berkenaan penyokong dari Bangladesh yang berada di Malaysia sudah bersedia bagi memberi sokongan padu kepada pasukan kesayangan mereka itu.
Beberapa keping foto tular dipercayai warga Bangladesh yang bekerja di Kuala Lumpur memakai kasut bola ketika beriadah sambil ‘makan angin’ di ibu kota sebelum ini telah menjadi pendebatan hangat warga net.
Difahamkan foto-foto tersebut merupakan foto lama namun kini kembali tular bersempena Malaysia yang bakal menentang Bangladesh malam esok.
Rata-rata orang ramai geli hati melihat foto-foto tersebut dan menganggap perkara itu adalah perang psikologi di internet bagi melemahkan semangat pemain kebangsaan.

“Geli hati aku tengok gambar-gambar ni, memang dah lama tapi kena dengan perlawanan malam ni. Ibarat perang psikologi pula.
“Warga Bangladesh yang bekerja di sini memang tidak peduli apa yang mereka pakai, janji mereka senang hati,” jelas Mohd Faizu.
“Mana nak cari penyokong macam ni, hanya Bangladesh sahaja yang mampu. Boleh dia bantai kasut bola jumpa kawan-kawan dia dekat bandar.
“Mana peduli orang cakap apa, janji nampak kacak,” kata Mohd Faridullah.- KOSMO! ONLINE.


Amaran ribut petir di 5 negeri petang ini
Oleh KOSMO!

13 Jun 2022, 3:50 pm
PETALING JAYA – Jabatan Meteorologi Malaysia (MetMalaysia) telah mengeluarkan amaran ribut petir di lima negeri pada petang ini.
MetMalaysia dalam satu kenyataan sebentar tadi berkata, lima negeri tersebut adalah Perak, Pahang, Johor termasuk di Sabah dan Sarawak.
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” jelasnya. – KOSMO! ONLINE.


Sedia tarik balik jika rakyat tolak pemansuhan hukuman mati mandatori
Oleh AMREE AHMAD

13 Jun 2022, 3:59 pm
PUTRAJAYA – Kerajaan bersedia menarik balik cadangan pemansuhan hukuman mati secara mandatori jika majoriti rakyat negara ini berpendapat langkah tersebut tidak patut diteruskan.
Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar malahan berkata, kerajaan bersikap terbuka menerima bantahan rakyat.
“Kita akan cuba buat pungutan suara dalam masa terdekat dan sekiranya rakyat tolak, saya akan bawa balik dalam mesyuarat Kabinet,” katanya pada sidang akhbar khas di sini hari ini.
Mengulas lanjut, Wan Junaidi menambah, sekiranya diluluskan Dewan Rakyat dan Dewan Negara pada akhir tahun ini, pelaksanaan hukuman gantian boleh dibuat awal Januari depan.
“Bagaimanapun, sebelum dibawa ke Parlimen, kita akan buat banyak sesi libat urus dengan pelbagai pihak termasuk diadakan pungutan suara bagi melihat respons rakyat,” jelasnya.
Justeru, beliau tidak menolak kebarangkalian situasi berlawanan kerana kaedah bancian yang juga melibatkan wadah media sosial itu mungkin berbeza daripada apa dihasratkan kerajaan.

Namun, beliau yakin bahawa keadaan terbalik itu tidak akan berlaku dengan mengambil kira senario banyak negara memansuhkan hukuman mati. – KOSMO! ONLINE


Buaya berjemur di tebing tali air hampir dua jam
Oleh KHAIRULMIZAN YAHYA

13 Jun 2022, 3:30 pm
KUANTAN – Penduduk di sekitar Taman Sungai Isap Jaya, di sini terkejut dengan kemunculan seekor buaya tembaga yang berjemur di tebing tali air di kawasan perumahan terbabit kira-kira pukul 8 pagi hari ini.
Reptilia sepanjang lebih tiga meter itu dilihat berjemur di tebing belakang kebun pisang milik penduduk hampir dua jam sebelum turun semula ke dalam air dan tenggelam.
Saksi kejadian, Abdul Rahim Othman, 62, berkata, dia menyedari kehadiran buaya terbabit ketika sedang bersarapan di sebuah warung berhampiran tangki air bersama rakan-rakan.
“Kami semua terkejut dengan kemunculan buaya itu dan mengambil kesempatan merakam gambar dan videonya dengan lebih dekat.
“Saya sendiri pernah melihat buaya di tali air ini namun saiznya lebih kecik berbanding yang kami lihat hari ini dan daripada cerita-cerita penduduk di sini, berkemungkinan terdapat tiga ekor buaya di dalam tali air ini. Difahamkan ada yang pernah melihat buaya lebih besar daripada saiz ini,” katanya di sini hari ini.
Menurutnya, penduduk di sekitar kawasan itu sebelum ini pernah melihat kelibat buaya di tali air berkenaan namun itu kali pertama buaya dilihat naik ke darat dan berjemur.

Abdul Rahim berkata, penduduk berharap pihak berkuasa dapat memindahkan buaya berkenaan ke tempat asalnya kerana dikhuatiri akan mengancam keselamatan penduduk.
Sementara itu Pengarah Jabatan Perlindungan Hidupan Liar dan Taman Negara (Perhilitan) Pahang, Rozidan Md. Yasin berkata, pihaknya maklum mengenai perkara dan melakukan pemantauan bagi memastikan keselamatan orang ramai.
Ujarnya, tali air berkenaan bersambung dengan Sungai Kuantan yang menjadi antara habitat reptilia berkenaan. -KOSMO! ONLINE


Tular penduduk flat selamba cop parkir
Oleh NURUL AIN NATASHA MAZLAN

13 Jun 2022, 3:53 pm
PETALING JAYA – Tindakan seorang lelaki yang kelihatan sedang cop parkir di sebuah kawasan perumahan flat mengundang kemarahan orang ramai di media sosial.
Menerusi perkongsian oleh @malaysiaviral di Twitter, kelihatan lelaki itu sedang mengalihkan kenderaannya keluar dari parkir tersebut dan meletakkan tong sampah sebagai ‘tanda’ parkir itu adalah miliknya.
Tindakan golongan yang meletakkan kon atau sebarang objek untuk dijadikan tanda tempat letak kereta dianggap menjengkelkan.
Dalam pada itu, rata-rata orang ramai yang melihat kejadian tersebut berasa kurang senang dengan tindakan segelintir penduduk kawasan perumahan flat sehingga meninggalkan reaksi di ruangan komen.
“Tolong buat liputan rumah teres yang parkir kereta 10 biji depan rumah. Ada yang sampai parkir depan rumah jiran,” komen seorang pengguna.
“Hidup nak kayangan tapi tidak sedar diri,” marah seorang lagi pengguna.

“Manusia yang ada pemikiran berbeza macam ini boleh elak dari hidup dengan komuniti macam ini, elak untuk ketenteraman jiwa. Simpan duit beli rumah yang mahal sikit,” kata pengguna lain. – KOSMO! ONLINE.


Sindiket seludup ganja dari Thailand ikut jalan laut tumpas
Oleh NOOR HASLIZA NUSI

13 Jun 2022, 3:44 pm
GEORGE TOWN – Polis berjaya membongkar satu sindiket penyeludupan dan pengedaran ganja bernilai RM2.12 juta serta terbesar di Pulau Pinang pada tahun ini selepas menahan lapan lelaki termasuk dua warga Thailand.
Penahanan ke atas suspek berusia antara 35 hingga 59 tahun itu dilakukan dalam dua serbuan berasingan di Sungai Bakap dan Nibong Tebal dekat sini antara pukul 10.50 malam hingga 1 pagi pada Jumaat dan Sabtu lalu.
Operasi tersebut dijalankan sepasukan anggota di Jabatan Siasatan Jenayah Narkotik (JSJN) Bukit Aman dengan kerjasama JSJN, Ibu Pejabat Polis Kontinjen (IPK) negeri.
Pengarah JSJN Bukit Aman, Datuk Ayob Khan Mydin Pitchay berkata, ketika serbuan dilakukan di sebuah kawasan perumahan mendapati anggota sindiket terbabit sedang memunggah ketulan mampat ganja seberat kira-kira satu kilogram setiap satu ke dalam sebuah lori dipercayai untuk diedarkan.
“Masing-masing suspek terdiri empat warga tempatan dan dua warga Thailand dipercayai terbabit dalam sindiket berkenaan.
“Modus operandi sindiket ini adalah dengan menyeludup masuk ganja dari selatan Thailand melalui jalan laut untuk diedarkan di pasaran tempatan.

“Sindiket ini dipercayai mula aktif sejak hujung 2021 dan jika jumlah dadah yang dirampas terlepas di pasaran boleh digunakan kira-kira 1.68 juta penagih,” katanya dalam sidang akhbar IPK Pulau Pinang di sini hari ini.
Beliau memberitahu, hasil ujian air kencing terhadap suspek terbabit mendapati empat daripada mereka positif dadah jenis THC (tetrahydrocannabinol) manakala seorang lagi positif morfin.
Jelasnya lagi, siasatan lanjut juga mendapati lima daripada suspek terbabit mempunyai rekod lampau berkaitan jenayah dan dadah.
“Menerusi operasi ini, kita turut menyita pelbagai aset sindiket terbabit yang dianggarkan bernilai RM80,000 menjadikan jumlah rampasan dadah dan sitaan adalah RM2.2 juta,” ujarnya. – KOSMO! ONLINE


SKM lulus RM51 juta bantu koperasi Terengganu
Oleh MOHD AZLI ADLAN

13 Jun 2022, 3:21 pm
KUALA TERENGGANU – Suruhanjaya Koperasi Malaysia (SKM) Terengganu telah meluluskan peruntukan RM51 juta bagi membantu koperasi negeri ini sejak awal tahun.
Pengarah SKM Terengganu, Mohd. Aznan Abdul Aziz berkata, peruntukan berupa bantuan dan pinjaman mudah tersebut bertujuan membantu koperasi terbabit terus berdaya tahan setelah berdepan pelbagai masalah ekoran penularan pandemik Covid-19.
“Dianggarkan kira-kira 60 peratus daripada 540 koperasi yang aktif di Terengganu terjejas ekoran pandemik Covid-19.
“Sehubungan itu, SKM tidak berdiam diri sebaliknya mengambil inisiatif membantu koperasi-koperasi terbabit kembali bangkit pada fasa peralihan ependemik ini,” katanya ketika ditemui pada majlis mesra bersama pengamal media di sini hari ini.
Menurut Mohd. Aznan, selain bantuan berbentuk kewangan, SKM turut mempermudahkan prosedur bagi membolehkan koperasi berkenaan menukar aktiviti perniagaan teras demi kelangsungan operasi.
Tambah beliau, perubahan situasi semasa berikutan pendemik Covid-19 dan perkembangan teknologi digital menyebabkan sebahagian koperasi menghadapi kekangan meraih keuntungan sekiranya kekal dengan aktiviti perniagaan teras konvensional.

“Saya optimis koperasi di Terengganu memiliki potensi tinggi untuk berkembang pada pasca Covid-19 kecuali segelintir kecil disebabkan kelemahan pengurusan.
“Sehubungan itu, SKM Terengganu menyasarkan penambahan 100 koperasi baharu di negeri ini menjelang akhir tahun ini,” katanya. – KOSMO! ONLINE


Ismail Sabri bakar semangat juang Harimau Malaya
Oleh MUHAMAD ARDIE PUTRA SUHAIMI

14 Jun 2022, 10:30 pm
KUALA LUMPUR – Perdana Menteri, Datuk Seri Ismail Sabri Yaakob tidak melepaskan peluang untuk hadir menyaksikan saingan kelayakan Piala Asia 2023 antara Malaysia dan Bangladesh di Stadium Nasional Bukit Jalil malam ini.
Ismail Sabri yang tiba di stadium berkenaan kira-kira pukul 8.45 malam disambut oleh Presiden Persatuan Bola Sepak Malaysia (FAM), Datuk Hamidin Mohd Amin.
Ini adalah kali kedua Ismail Sabri hadir menyaksikan perlawanan kelayakan Piala Asia 2023 selepas perlawanan bertemu Bahrain yang menyaksikan skuad negara tewas 1-2, Sabtu lepas.
Pasukan kebangsaan kendalian Kim Pan-gon berpeluang untuk layak ke pentas Piala Asia 2023 andai melakar kemenangan ke atas Bangladesh malam ini. – KOSMO! ONLINE


Lelaki maut tersepit jentera penurap jalan
Oleh MOHD AZLI ADLAN

14 Jun 2022, 10:02 pm
KUALA TERENGGANU – Malang tidak berbau, seorang lelaki maut akibat tersepit di antara dua jentera penurap jalan di Kampung Kubang Ikan di sini hari ini.
Dalam kejadian pada pukul 10.45 pagi itu, mangsa, Wan Endok Wan Salleh, 59, meninggal dunia akibat kecederaan parah di bahagian badan.
Ketua Polis Daerah Kuala Terengganu, Asisten Komisioner Abdul Rahim Md. Din berkata, sebelum kejadian, tiga buah jentera penurapan jalan yang sedang berhenti berehat diletakkan sebaris di tepi jalan.
“Mangsa (Wan Endok) dikatakan sedang berbual dengan salah pekerja penurapan jalan yang berada di dalam jentera yang paling belakang sambil berdiri.
“Tidak lama kemudian, pemandu jentera penurap yang berada bahagian hadapan telah menghidupkan enjin untuk memulakan semula kerja tanpa menyedari kehadiran mangsa,” katanya ketika dihubungi Kosmo! di sini hari ini.
Abdul Rahim berkata, jentera penurap yang berada di tengah-tengah dikatakan telah terlanggar oleh pergerakan jentera di hadapan menyebabkan ia bergerak ke belakang.

Jelas beliau, impaknya menyebabkan Wan Endok yang sedang berdiri di hadapan jentera penurap terbabit tersepit sehingga menyebabkan dia mengalami kecederaan parah di bahagian badan termasuk dada.
“Mayat mangsa telah dihantar ke Unit Forensik Hospital Sultanah Nur Zahirah di sini untuk tindakan lanjut,” katanya. – KOSMO! ONLINE


Polis siasat lelaki warga asing sokong ahli politik India hina Nabi Muhammad
Oleh NOR AZIAH MAT NOH

14 Jun 2022, 11:59 pm
PETALING JAYA – Polis Diraja Malaysia (PDRM) menjalankan siasatan berhubung video tular menerusi aplikasi TikTok yang memaparkan sekumpulan lelaki warga asing menyokong tindakan ahli politik India menghina Nabi Muhammad SAW.
Difahamkan, video itu tular di aplikasi TikTok memaparkan sekumpulan warga asing mengeluarkan kenyataan menyokong tindakan ahli politik India yang menghina Nabi Muhammad SAW di negara itu.
Pengarah Jabatan Siasatan Jenayah (JSJ) Bukit Aman, Datuk Seri Abd. Jalil Hassan berkata, siasatan mendapati video berkenaan dirakam di hadapan sebuah kuil di Batu Caves.
“Rakaman video terbabit dikesan tular di pelbagai aplikasi media sosial yang lain seperti Facebook dan WhatsApp.
“Susulan itu, siasatan dijalankan Unit Siasatan Jenayah Terkelas Bahagian Pendakwaan/undang-undang (D5) Jabatan Siasatan Jenayah Bukit Aman di bawah Seksyen 505(b) Kanun Keseksaan dan Seksyen 233 Akta Komunikasi dan Multimedia 1998,” katanya dalam kenyataan di sini hari ini.
Jelasnya, siasatan lanjut masih dijalankan dan orang ramai dinasihatkan agar tidak membuat sebarang spekulasi yang boleh menjejaskan siasatan.

“Orang ramai diminta agar sentiasa prihatin terhadap isu-isu yang menyentuh sensitiviti kaum dan agama, tindakan tegas akan diambil terhadap mana-mana individu yang menggugat ketenteraman dan keselamatan awam,” tegasnya. – KOSMO! ONLINE


Eric Tan sekutu Jho Low diisytihar bankrap
Oleh NUZULSHAM SHAMSUDDIN

14 Jun 2022, 9:57 pm
KUALA LUMPUR – Mahkamah Tinggi di sini hari ini mengisytiharkan sekutu ahli perniagaan dalam buruan Low Taek Jho atau Jho Low, Eric Tan Kim Loong sebagai bankrap.
Ia kerana Eric Tan, 44, gagal melunaskan cukai pendapatan berjumlah RM68.3 juta kepada kerajaan.
Keputusan itu dibuat Penolong Kanan Pendaftar Chai Guan Hock ke atas Eric Tan dan merekodkan perintah kebankrapan, selepas mendengar petisyen pemiutang yang difailkan kerajaan melalui Lembaga Hasil Dalam Negeri (LHDN) terhadap Eric Tan pada 15 Disember 2021.
Sementara itu Peguam Hasil Cawangan Guaman Lembah Klang, Siti Maisarah Ab Rahim ketika dihubungi mengesahkan perkara tersebut.
Berdasarkan petisyen pemiutang, kerajaan memohon satu perintah kebankrapan dibuat mengenai harta kepunyaan Tan, selaku penghutang kerana beliau berhutang dengan kerajaan sebanyak RM68,334,219.01 yang jumlah itu termasuk faedah dan kos dan itu tuntutan cukai pendapatan yang belum dibayar.
Petisyen itu menyatakan Tan dalam masa enam bulan sebelum tarikh penyerahan petisyen didakwa gagal mematuhi kehendak notis kebankrapan bertarikh 8 Jun 2021 yang dilanjutkan tempoh melalui perintah mahkamah bertarikh 30 Ogos 2021.

Notis kebankrapan itu diiklankan di News Straits Times pada 14 September 2021 serta ditampal di kediaman Eric Tan pada 10 September 2021.-KOSMO! ONLINE


Kelayakan Piala Asia 2023: Peluang Malaysia cerah
Oleh KOSMO!

14 Jun 2022, 10:37 pm
PETALING JAYA – Dengan kedudukan terkini Malaysia 4 dan Bangladesh 1, peluang pasukan bola sepak kebangsaan untuk melayakkan diri ke Piala Asia 2023 semakin hampir.
Gol ketiga yang dihasilkan penyerang muda negara, Syafiq Ahmad pada minit ke-47, manakala gol keempat jaringan Darren Lok minit ke-73.
Dengan kedudukan selesa tersebut ibarat telah mengesahkan pasukan Malaysia layak ke piala paling berprestij di benua Asia itu.
Rata-rata peminat bola sepak negara juga telah mula menunjukkan keterujaan mereka di laman sosial apabila turut memberikan laung semangat kepada pasukan kesayangan.
“Ayuh Malaysia, kali ini kita akan layak ke Piala Asia,” ujar Ramlin_Ramli.
“Walaupun bawang menjadi halangan utama, tetapi misi kita untuk melayakkan diri ke Piala Asia nampaknya semakin cerah,” ujar Fauz Yusoff. – KOSMO! ONLINE.


Malaysia bangkit benam Bangladesh separuh masa pertama
Oleh MUHAMAD ARDIE PUTRA SUHAIMI

14 Jun 2022, 10:26 pm
KUALA LUMPUR – Skuad Harimau Malaya  bagaikan selangkah ke pentas Piala Asia 2023 selepas merekodkan keputusan 2-1 ke atas Bangladesh selepas tamat separuh masa pertama di Stadium Nasional Bukit Jalil sebentar tadi.
Pada aksi tersebut, skuad Harimau Malaya kendalian Kim Pan-gon tidak menunggu lama untuk merekodkan gol hasil ledakan penalti Safawi Rasid pada minit ke-17 selepas Matthew Davies dijatuhkan pertahanan lawan.
Namun, Bangladesh mencipta kejutan apabila meraih gol penyamaan hasil ledakan Mohamad Ibrahim pada minit ke-31.
Penyokong pasukan kebangsaan kembali ceria apabila apabila tonggak pertahanan berdarah kacukan, Dion Cools menjaringkan gol kedua pada minit ke-37 selepas menyudahkan hantaran Shahrul Saad.
Hampir 60,000 penyokong membanjiri SNBJ kali ini bagi menyaksikan sejarah baharu pasukan Harimau Malaya untuk mara ke pentas Piala Asia 2023 secara merit buat kali pertama sejak 1980. – KOSMO! ONLINE